Η βρετανίδα νοσηλεύτρια Πολίν Καφέρκι, η οποία είχε μολυνθεί τον Ιανουάριο από τον ιό του Έμπολα και στη συνέχεια είχε ανακοινωθεί η ανάρρωσή της, πριν υποτροπιάσει, βρίσκεται σε «κρίσιμη κατάσταση» ανακοίνωσε το Royal Free Hospital του Λονδίνου όπου νοσηλεύεται.

«Με λύπη ανακοινώνουμε ότι η υγεία της Πολίν Καφέρκι επιδεινώθηκε και ότι βρίσκεται τώρα σε κρίσιμη κατάσταση» αναφέρει το νοσοκομείο σε ανακοίνωση που εξέδωσε.

Η 39χρονη νοσοκόμα ήταν το πρώτο θύμα που διαγνώστηκε με τη νόσο στη Βρετανία. Μολύνθηκε από τον ιό Έμπολα στη Σιέρα Λεόνε, όπου εργαζόταν εθελοντικά σε μια κλινική για τη θεραπεία ασθενών με Έμπολα.

Στη Καφέρκι χορηγήθηκε πλάσμα αίματος από έναν ασθενή που επιβίωσε και ένα ανώνυμο πειραματικό φάρμακο.

Στο ίδιο νοσοκομείο είχε νοσηλευτεί τον Αύγουστο και ο Ουίλιαμ Πούλεϊ, ο οποίος είχε προσβληθεί από τον ιό σε χώρα της δυτικής Αφρικής.

Μέσω θεραπείας με το φάρμακο ZMapp, ο Πούλεϊ κατάφερε να ξεπεράσει τη νόσο.