Σε ενεργοποίηση της διαδικασίας που αφορά στην αποπληρωμή των εφημεριών των νοσοκομειακών γιατρών προχώρησε το υπουργείο Υγείας, με τη δημοσίευση της σχετικής υπουργικής απόφασης στο Φύλλο της Εφημερίδας της Κυβερνήσεως. 

Το σχετικό ΦΕΚ υπογράφουν οι υπουργοί Υγείας και Οικονομικών και με τη δημοσίευσή του ξεμπλοκάρεται η διαδικασία για την πληρωμή των εφημεριών στους γιατρούς του ΕΣΥ, ΠΕΔΥ και ΕΚΑΒ τα έτη 2012, 2013 και 2014. 

Το κονδύλι που αφορά στην καταβολή των εφημεριών, σύμφωνα με την κοινή υπουργική απόφαση, ανέρχεται σε 24 εκατ. ευρώ, ενώ όπως έχει επισημάνει ο αναπληρωτής υπουργός Υγείας, Ανδρέας Ξανθός, το πιο σημαντικό είναι ότι πλέον η διαδικασία της καταβολής θα γίνεται πολύ πιο γρήγορα.

Σημειώνεται ότι σύμφωνα με τη σχετική απόφαση, θα πληρωθεί για υπερωρίες και πρόσθετες αμοιβές και το υπόλοιπο προσωπικό, εκτός των ιατρών, των παραπάνω υγειονομικών φορέων για το ίδιο χρονικό διάστημα.
