Θαυματουργός αποδεικνύεται ο ανθρώπινος λιπώδης ιστός, ο οποίος χρησιμοποιείται τόσο για την αποκατάσταση μη συμμετρικών και ατροφικών κάτω άκρων, αλλά και άλλων σημείων του σώματος, όσο για την αποκατάσταση και ανανέωση του προσώπου.

Οι τεχνικές της αποκατάστασης των κάτω άκρων με τη μεταμόσχευση λιπώδους ιστού και του "μη χειρουργικού λίφτινγκ", με τη χρήση βλαστοκυττάρων από τον λιπώδη ιστό, παρουσιάζονται στο 9ο Συνέδριο της Βαλκανικής Εταιρείας Πλαστικής Επανορθωτικής και Αισθητικής Χειρουργικής (BAPRAS), που διεξάγεται τη Θεσσαλονίκη. Και οι δύο τεχνικές υπόσχονται άμεσο αποτέλεσμα, το οποίο στην περίπτωση της αποκατάστασης των άκρων είναι μόνιμο, ενώ στην περίπτωση χρήσης βλαστοκυττάρων για τη βελτίωση του προσώπου διαρκεί μέχρι τέσσερα χρόνια.

Για το "μη χειρουργικό λίφτινγκ" με τη χρήση βλαστοκυττάρων από τον λιπώδη ιστό, μίλησε στο ΑΠΕ-ΜΠΕ ο Ζεκεριά Τοσούν (Zekeriya Tosun), καθηγητής της Ιατρικής Σχολής του Πανεπιστημίου Σελτσούκ, που εδρεύει στην Κόνια (Ικόνιο) της Τουρκίας, ενώ ο πλαστικός χειρουργός Μιχάλης Στάμπος αναφέρθηκε στη μεταμόσχευση λιπώδους ιστού για την αποκατάσταση δυσμορφιών και ασυμμετριών στα κάτω άκρα.

"Τα αποτελέσματα των επιστημονικών μελετών την τελευταία δεκαετία έχουν αποδείξει ότι ο λιπώδης ιστός είναι πλούσιος σε βλαστοκύτταρα. Ακολουθώντας τις παγκόσμιες τάσεις στην αναγεννητική ιατρική, στην Ιατρική Σχολή του Πανεπιστημίου Σελτσούκ χρησιμοποιούμε τα βλαστοκύτταρα από τον λιπώδη ιστό για να κάνουμε τους ασθενείς μας να φαίνονται πιο νέοι, να έχουν ένα πιο φρέσκο πρόσωπο και να είναι πιο ευτυχισμένοι. Συνήθως, οι ασθενείς μας δεν είναι ευχαριστημένοι από το πρόσωπό τους γιατί φαίνονται λυπημένοι και κουρασμένοι και μετά την εφαρμογή των βλαστοκυττάρων φεύγουν με εντυπωσιακή διαφορά στο πρόσωπο" αναφέρει ο κ. Τοσούν.

Οι άνθρωποι που έχουν γεννηθεί με κάποιο πρόβλημα ασυμμετρίας στα πόδια ή με ατροφικό πόδι μπορούν πλέον να αποκτήσουν συμμετρικά και ομοιόμορφα κάτω άκρα χάρη στη μεταμόσχευση λιπώδους ιστού. Η επέμβαση δεν είναι μεγάλη· κατά κανόνα γίνεται με τοπική αναισθησία ή με πολύ ελαφρά καταστολή, ώστε να μπορέσει να γίνει η λιποαναρρόφηση με μία ειδική σύριγγα. Στη συνέχεια, γίνεται επεξεργασία του λίπους, το οποίο καθαρίζεται, και κατόπιν τοποθετείται σε σύριγγες των 10ml και με μία ειδική τεχνική γίνεται η διαδικασία της αποκατάστασης.

&nbsp;