Με μεγάλη επιτυχία πραγματοποιήθηκε ο εορτασμός της Παγκόσμιας Ημέρας των Ζώων το περασμένο Σαββατοκύριακο, συγκεντρώνοντας 2200 δωρεάν γεύματα για τα ζώα συντροφιάς χωρίς σπίτι που φροντίζουν οι υπηρεσίες του Δήμου Αθηναίων και προσφέροντας σπίτι σε 20 κουτάβια και 3 γατάκια που φιλοξενούνται στο καταφύγιο του Δήμου.

Εκατοντάδες Αθηναίοι με τις οικογένειές τους και τα κατοικίδιά τους συμμετείχαν στον εορτασμό, προκειμένου να συμβάλουν με την παρουσία τους στη συγκέντρωση όσο το δυνατόν περισσότερων δωρεάν γευμάτων για τους μικρούς μας φίλους.

Κατά την παραμονή τους, οι επισκέπτες ενημερώθηκαν για τις ενέργειες του Δήμου Αθηναίων σε σχέση με την προστασία των κατοικίδιων, τις δυνατότητες υιοθεσίας, αλλά και τα κίνητρα που προσφέρει το επιτυχημένο πρόγραμμα.

«Η ανάγκη για περίθαλψη όλων των ζώων συντροφιάς χωρίς σπίτι παραμένει αδιαπραγμάτευτη για το Δήμο Αθηναίων, παρά τις δύσκολες οικονομικές συγκυρίες που αντιμετωπίζει η χώρα μας. Σε αυτό το πλαίσιο, πρωτοβουλίες για τη στήριξη των μικρών μας φίλων είναι καθοριστικής σημασίας για την προσπάθειά μας» υπογράμμισε ο Αντιδήμαρχος Πρασίνου και Προστασίας Ζώων, Αποστολόπουλος Γιώργος.

&nbsp;