<p><strong>Γράφει η Αγγελική Καΐτσα, Αισθητικός  </strong></p>
<p>Διανύεις την ομορφότερη περίοδο της ζωής σου! Τώρα περισσότερο από κάθε άλλη φορά, το σώμα σου έχει ανάγκη από επιπλέον περιποίηση. Ας δούμε μαζί κάποια πράγματα, που μπορείς να κάνεις με ασφάλεια για να είσαι όμορφη, λαμπερή και έγκυος.<br />
<strong><br />
Πρόσωπο</strong></p>
<p>Λόγω των ορμονικών διαταραχών κατά τη διάρκεια της εγκυμοσύνης, μπορεί να εμφανιστούν κάποιες πανάδες, κυρίως στο πρόσωπο ή να επιδεινωθούν οι ήδη υπάρχουσες, κάτι το οποίο συμβαίνει λόγω της υπερβολικής έκκρισης μελανίνης. Γι’ αυτό δεν πρέπει να αμελείτε τον καθημερινό σας καθαρισμό και να περιορίσετε στο ελάχιστο την έκθεσή σας στον ήλιο και να φοράτε πάντα αντηλιακό με υψηλό δείκτη προστασίας.</p>
<p>Προτιμήστε κρέμες με φυτικά εκχυλίσματα και καταπραϋντική δράση.</p>
<p>Η επιδερμίδα σας μπορεί να αλλάξει χαρακτηριστικά κατά τη διάρκεια της εγκυμοσύνης, ακόμα και να μετατραπεί από λιπαρή σε ξηρή και το αντίθετο. Επειδή λοιπόν ταλαιπωρείται περισσότερο, είναι προτιμότερο να επισκεφθείτε έναν ειδικό (αισθητικό), για έναν καλό βαθύ καθαρισμό ή θεραπείες ενυδάτωσης.</p>
<p><strong>Σώμα </strong></p>
<p>Το δέρμα του σώματος σας μπορεί να παρουσιάσει έντονη αφυδάτωση καθ’ όλη τη διάρκεια της εγκυμοσύνης, η οποία συνοδεύεται και από κνησμό, καθώς το δέρμα τεντώνει. Αυτό έχει ως αποτέλεσμα, την εμφάνιση ραγάδων κυρίως στη κοιλιά και το στήθος.</p>
<p>Μην ξεχνάτε να ενυδατώνετε καθημερινά το σώμα σας και προτιμήστε προϊόντα που δεν περιέχουν αρώματα, αλλά συστατικά όπως η βιταμίνη Ε, η πανθενόλη και η καλέντουλα. </p>
<p>Επιμείνετε στην υγιεινή διατροφή, η οποία παίζει σημαντικό ρόλο! Φροντίστε να καταναλώνετε κάθε μέρα τροφές πλούσιες σε βιταμίνη C, ψευδάργυρο και πίνετε άφθονο νερό για ενυδάτωση του οργανισμού σας.</p>
<p>Η αύξηση του βάρους, είναι λογικό να επιφέρει έντονο πόνο σε ένα ή περισσότερα σημεία του σώματος. Πολύ συχνό φαινόμενο είναι να υποφέρετε στη μέση, τη πλάτη, τον αυχένα και τα πόδια.</p>
<p>Μπορεί να θεωρείτε το μασάζ ως πολυτέλεια και να το κάνετε περιστασιακά, αλλά κατά τη διάρκεια  της εγκυμοσύνης μπορεί να αποδειχθεί ευεργετικό. Κάτι το οποίο αφενός ανακουφίζει από τους πόνους, αφετέρου ενισχύει την ικανότητα του ανοσοποιητικού συστήματος. Το σίγουρο είναι πάντως ότι πρέπει να πάρετε την έγκριση από το γιατρό σας, προτού το δοκιμάσετε.</p>
<p>Σε ό,τι αφορά στην αποτρίχωση του σώματος, αποφεύγετε όσο μπορείτε το ξυράφι, διότι το δέρμα σας είναι ήδη ευαίσθητο και το ξυράφι μπορεί να προκαλέσει περισσότερους ερεθισμούς. Απαγορεύεται η μέθοδος του Laser επειδή μπορεί να βλάψει το έμβρυο.</p>
<p>Η αποτρίχωση με κρύο κερί (αζουλενίου) είναι μια καλή λύση, καθώς έχει μεγαλύτερη διάρκεια και δεν δημιουργεί εγκαύματα. Μπορεί να εφαρμοστεί σε όλα τα σημεία του σώματος εκτός της μασχάλης.</p>
<p><strong>Νύχια </strong></p>
<p>Εάν θέλετε να περιποιηθείτε τα άκρα σας, μπορείτε άφοβα να κάνετε μανικιούρ, πεντικιούρ, καθότι εκτός από θέμα υγιεινής είναι και θέμα καλαισθησίας.</p>
<p>Αν και τα βερνίκια νυχιών περιέχουν χημικά συστατικά, δεν επηρεάζουν σε καμία περίπτωση το έμβρυο. Καλό θα είναι όμως να αποφεύγετε τις τεχνικές  με τζελ ή ακρυλικό διότι έχουν έντονες οσμές και ορισμένες χημικές ουσίες, οι οποίες  μπορεί να απορροφηθούν από το νύχι.</p>
<p>Το μόνο που πρέπει να προσέξετε, είναι να βεβαιωθείτε ότι τα εργαλεία που χρησιμοποιεί η εν λόγω επαγγελματίας είναι αποστειρωμένα. Μια ωραία ιδέα, είναι να αγοράσετε τα προσωπικά σας εργαλεία και σε κάθε επίσκεψη να χρησιμοποιείτε τα δικά σας.</p>
<p>Μην ξεχνάτε ότι κατά τη διάρκεια του τελευταίου μήνα, δεν επιτρέπεται να έχετε βαμμένα νύχια για ιατρικούς λόγους.</p>
<p>Ωστόσο επειδή η κάθε περίπτωση εγκύου είναι διαφορετική, καλό θα είναι σε οποιαδήποτε αισθητική παρέμβαση να συμβουλευτείτε τον γυναικολόγο σας.</p>
<p><strong>aggelikikaitsa1@gmail.com</strong></p>



Πηγή : eReportaz