Στους 129 ανέρχονται οι νεκροί από επιπλοκές της γρίπης, ανάμεσά τους και έξι παιδιά. 

Ωστόσο, σύμφωνα με τους λοιμωξιολόγους του ΚΕΕΛΠΝΟ, φαίνεται να έχει ξεκινήσει η σταδιακή ύφεση της γρίπης, γεγονός που αξιολογείται από τα δηλωμένα περιστατικά στις ΜΕΘ.

Αναλυτικότερα, στις ΜΕΘ σήμερα νοσηλεύονται 103 άνθρωποι με σοβαρές επιπλοκές, με τρία νέα περιστατικά από χθες, ενώ συνολικά από την ώρα που ξεκίνησε το κύμα της γρίπης, έχουν νοσηλευθεί στην Εντατική 365 άτομα. Εξ αυτών, τα 23 ήταν παιδιά. 

Όπως προκύπτει από την επιδημιολογική επιτήρηση του ΚΕΕΛΠΝΟ, η γρίπη εμφανίζει σαφή σημάδια υποχώρησης, με τον αριθμό των ασθενών με βαριά κλινική εικόνα που χρειάζεται οπωσδήποτε νοσηλεία σε ΜΕΘ να έχει συρρικνωθεί. 

Μέχρι και το βράδυ της Δευτέρας, στις ΜΕΘ όλης της χώρας νοσηλεύονταν 106 ασθενείς (σε σύνολο 440 κλινών ΜΕΘ που έχει η χώρα).
