<h3>1. Ξύδι ή αμμωνία για τη μυρωδιά του τσιγάρου</h3>
Αν υπάρχει καπνιστής στην οικογένεια ή το σπίτι μυρίζει τσιγάρο μετά από επισκέψεις φίλων, μπορείτε πολύ εύκολα να εξαλείψετε τη μυρωδιά του. Σε ένα μπολ, βάζετε λευκό ξύδι ή αμμωνία και το τοποθετείτε στο δωμάτιο που έχει το πρόβλημα. Τα προϊόντα αυτά εξουδετερώνουν πολύ γρήγορα τις δυσάρεστες οσμές.
Μόλις δείτε ότι η μυρωδιά του τσιγάρου εξαφανίζεται, απλώς πετάτε το περιεχόμενο του μπολ.
<h3>2. Μέντα για το νεροχύτη</h3>
Αν εντοπίσετε ότι ο νεροχύτης ευθύνεται για τη δυσάρεστη μυρωδιά που επικρατεί στο σπίτι, η λύση είναι απλή: ρίχνετε στο σιφώνι ένα κουταλάκι της σούπας έλαιο μέντας, μετά ανοίγετε τη βρύση και αφήνετε το ζεστό νερό να τρέξει για λίγη ώρα.

Λόγω του δυνατού αρώματός της, η μέντα θα απορροφήσει εύκολα τις άσχημες οσμές.
<h3>3. Ευκάλυπτος για το μπάνιο</h3>
Κρεμάστε δύο ή τρία κλαδιά ευκαλύπτου σε μία γωνία του μπάνιου, όπου δεν θα βρέχονται. Όταν πλένεστε, η υγρασία και ο ατμός θα «ενεργοποιούν» τα έλαιά του και ο χώρος θα μοσχομυρίσει!
<h3>4. Πορτοκάλι για το ψυγείο</h3>
Κόβετε το πορτοκάλι στη μέση και αφαιρείτε το εσωτερικό του έτσι ώστε να μείνει μόνο η φλούδα. Έπειτα, το γεμίζετε με αλάτι, το βάζετε το σε ένα μπολ και το αφήνετε σε μία άκρη του ψυγείου. Το αλάτι θα εξουδετερώσει όλες τις άσχημες μυρωδιές, ενώ η φλούδα του πορτοκαλιού θα αρωματίσει το ψυγείο.
<h3>5. Σπρέι λεμονιού για όλο το σπίτι</h3>
Ξεφλουδίστε ένα λεμόνι όσο καλύτερα μπορείτε. Έπειτα, γεμίστε ένα μπουκάλι με νερό, ρίξτε μέσα τις φλούδες του και κλείστε καλά το καπάκι. Ανακινήστε για να αναμειχθούν καλύτερα τα υλικά και αφήστε το μπουκάλι σε ένα δροσερό δωμάτιο όλο το βράδυ. Την επόμενη μέρα, με ένα φίλτρο του καφέ, στραγγίξτε το μίγμα σε ένα βαποριζατέρ (μπουκάλι σπρέι). Ψεκάστε άφοβα σε όλο το σπίτι!
<h3>6. Κανέλα και πορτοκάλι για την κουζίνα</h3>
Γεμίστε μία μικρή κατσαρόλα με νερό, βάλτε ένα ξυλάκι κανέλας και ένα πορτοκάλι κομμένο σε λεπτές φέτες και αφήστε τα υλικά να βράσουν όλα μαζί. Η μυρωδιά που θ' αναδυθεί θα τους κάνει όλους να νομίζουν ότι είναι σε ζαχαροπλαστείο!
<h3>7. Σπρέι για τα έπιπλα</h3>
Αναμίξτε δύο φλυτζάνια ζεστό νερό με ¼ του φλυτζανιού μαλακτικό ρούχων και ένα κουταλάκι του τσαγιού μαγειρική σόδα. Βάλτε το μίγμα σε ένα βαποριζατέρ, ανακινήστε για λίγο και ψεκάστε τα έπιπλά σας. Αμέσως το σαλόνι σας θα μυρίζει φρεσκάδα!
<h3>8. Αρωματικό για τα χαλιά</h3>
Τώρα που έρχεται ο χειμώνας, τα χαλιά θα έχουν την τιμητική τους. Για να τα κάνετε να μυρίζουν ωραία, το μόνο που θα χρειαστείτε είναι ένα κουταλάκι του τσαγιού κανέλα σε σκόνη και ένα φλιτζάνι μαγειρική σόδα. Αναμιγνύετε τα υλικά σε ένα σέικερ ή σε ένα μικρό βαζάκι με τρύπες, και «ραντίζετε» το χαλί. Έπειτα, σκουπίζετε κανονικά με την ηλεκτρική σκούπα. Το δωμάτιο θα μυρίζει, σαν να έχετε ψήσει λαχταριστά μπισκότα κανέλας!

Η λύση πολλές φορές βρίσκεται σε <strong>απλά υλικά</strong> που έχουμε ήδη στην κουζίνα μας! Δεν χρειάζεται να επιβαρύνουμε την τσέπη μας ούτε την υγεία μας, χρησιμοποιώντας χημικά καθαριστικά, που μπορεί ν' αποδειχθούν επιβλαβή για τον οργανισμό μας.

&nbsp;

&nbsp;