Ότι στόχος της κυβέρνησης είναι να ανοίξουν πριν το Πάσχα οι μισές κλίνες ΜΕΘ και εντός του Μαρτίου να προσληφθούν 500 γιατροί και νοσηλευτές, σημείωσε ο υπουργός Υγείας, Ανδρέας Ξανθός, σήμερα. 

«Στόχος μας στο υπουργείο Υγείας είναι να σταθεροποιήσουμε τη λειτουργία των κλινών που είναι ήδη σε λειτουργία στις ΜΕΘ. Επίσης, να επαναφέρουμε κρεβάτια που είχαν πάψει να λειτουργούν την προηγούμενη περίοδο λόγω έλλειψης προσωπικού, και κυρίως να αυξήσουμε τις διαθέσιμες κλίνες ιδιαίτερα στο λεκανοπέδιο της Αττικής που παρατηρείται και το απαράδεκτο φαινόμενο της λίστας για κρεβάτια ΜΕΘ, η οποία σε καθημερινή βάση, μετρά 50 με 60 άτομα», ανέφερε ο υπουργός. 

Ακόμη, πρόσθεσε ότι «γιατροί και νοσηλευτές θα τοποθετηθούν μέσα στο Μάρτιο, με κριτήρια ΑΣΕΠ για πρώτη φορά», ενώ υποστήριξε ότι το σύστημα Υγείας θα μπορέσει στο δεύτερο εξάμηνο του 2016 να παράσχει καλύτερες υπηρεσίες στους πολίτες.

«Το σύστημα υγείας βρέθηκε σε μια διακινδύνευση το προηγούμενο διάστημα, όμως με την αυξημένη δυνατότητα χρηματοδότησης που υπάρχει για το 2016 και με τις προσλήψεις μόνιμου προσωπικού, προσδοκούμε ότι μετά το πρώτο εξάμηνο του τρέχοντος έτους θα έχουμε μια αναβαθμισμένη λειτουργία», υπογράμμισε χαρακτηριστικά.

Τέλος, αναφερόμενος στα δημόσια νοσοκομεία και τις διοικήσεις τους που καθυστερούν, επανέλαβε ότι «δεν είναι ακέφαλα. Υπάρχουν διοικητικά συμβούλια που έχουν διοριστεί, η διαδικασία επιλογής των νέων διοικητών προχωρά, και όσοι επιλεγούν θα είναι στις θέσεις τους σύντομα».
