<p>Όπως είναι γνωστό, το αυξημένο βάρος, το χρόνιο στρες και οι καταχρήσεις είναι μερικοί παράγοντες που μπορούν να επηρεάσουν τις επιδόσεις ενός άνδρα στο σεξ. Νέα έρευνα, όμως, που πραγματοποιήθηκε στην Ιταλία, καταδεικνύει ότι εξίσου σημαντική για καλές σεξουαλικές επιδόσεις είναι και η έκθεση στον ήλιο!</p>
<p>Αναλυτικότερα, όταν οι ερευνητές εξέτασαν 143 άνδρες με λιγότερο ή περισσότερο σοβαρά προβλήματα στυτικής δυσλειτουργίας, διαπίστωσαν ότι σχεδόν οι μισοί από αυτούς παρουσίαζαν έλλειψη βιταμίνης D, ενώ μόλις ο 1 στους 5 άνδρες διέθετε επαρκείς ποσότητες της «βιταμίνης του ήλιου».</p>
<p>Παράλληλα, οι άνδρες με σοβαρότερης μορφής στυτική δυσλειτουργία είχαν κατά 24% μικρότερες ποσότητες της βιταμίνης στον οργανισμό τους σε σύγκριση με τους άνδρες που αντιμετώπιζαν πιο ήπιας μορφής στυτική δυσλειτουργία.</p>
<p>Τα χαμηλά επίπεδα βιταμίνης D μπορεί να πυροδοτήσουν την παραγωγή ελεύθερων ριζών που ονομάζονται ιόντα υπεροξειδίου. Αυτές οι ελεύθερες ρίζες εξαντλούν τα αποθέματα οξειδίων του αζώτου του οργανισμού, μόρια απαραίτητα για την ομαλή λειτουργία των αιμοφόρων αγγείων. Το αποτέλεσμα είναι η κακή αιμάτωση των γεννητικών οργάνων και η επακόλουθη αδυναμία επίτευξης της στύσης.</p>
<p>Υπό φυσιολογικές συνθήκες, τα οξείδια του αζώτου επιτρέπουν τη διαστολή των αγγείων, με αποτέλεσμα να αυξάνεται η ροή αίματος και να επιτυγχάνεται η στύση, σημειώνουν οι ερευνητές, οι οποίοι πρόκειται να ερευνήσουν το ζήτημα περαιτέρω, ώστε να διαπιστώσουν αν το συμπλήρωμα βιταμίνης D μπορεί να συμβάλει στην πρόληψη της στυτικής δυσλειτουργίας.</p>
<p>Πηγή: onmed.gr</p>


 Πηγή : <a href="http://www.e-reportaz.gr/%ce%bd%ce%ad%ce%b1-%ce%ad%cf%81%ce%b5%cf%85%ce%bd%ce%b1-%ce%b7-%ce%ad%ce%ba%ce%b8%ce%b5%cf%83%ce%b7-%cf%83%cf%84%ce%bf%ce%bd-%ce%ae%ce%bb%ce%b9%ce%bf-%ce%ba%ce%ac%ce%bd%ce%b5%ce%b9-%ce%ba%ce%b1%ce%bb/">e-reportaz.gr</a>