Δεκάδες ευαισθητοποιημένοι Βολιώτες αλλά και αλλοδαποί, οι οποίοι διαμένουν στην περιοχή μας, συνδράμουν το κοινωνικό φαρμακείο, προσφέροντας με ιδιαίτερη γενναιοδωρία φάρμακα για τους συνανθρώπους τους, που τα έχουν ανάγκη.

Σε εποχές δύσκολες, που σηματοδοτούν την αύξηση των απόρων και ανασφάλιστων, άνθρωποι κάθε ηλικίας, προσφέρουν κυριολεκτικά το απόθεμα της αγάπης τους, σακούλες με φάρμακα, προκειμένου να ενισχυθούν τα αποθέματα και να καλυφθούν οι ανάγκες της σημαντικής δομής, η οποία καλύπτει εκατοντάδες κατοίκους της περιοχής μας.

Ιδιαίτερα σημαντικό και άξιο υπογράμμισης είναι το ενδιαφέρον που εκδηλώνεται από δεκάδες αλλοδαπούς, οι οποίοι εξέφρασαν παράλληλα την επιθυμία να προσφέρουν φάρμακα, αποδεικνύοντας έμπρακτα ότι η κοινωνική αλληλεγγύη διατηρείται, ευτυχώς, αναλλοίωτη, παρά τα οικονομικά προβλήματα που αντιμετωπίζουν οι περισσότεροι.

«Εχουμε αρκετές προσφορές από ιδιώτες οι οποίοι επιθυμούν να μας βοηθήσουν και είναι συγκινητικό όταν βλέπεις ανθρώπους διαφόρων ηλικιών, νέους αλλά και ηλικιωμένους, να φέρνουν σακούλες με φάρμακα, προκειμένου να συνδράμουν το κοινωνικό φαρμακείο» όπως ανέφερε ο Κώστας Ματσιόλης, πρόεδρος του Φαρμακευτικού Συλλόγου Μαγνησίας.

Παράλληλα ο κ. Ματσιόλης επεσήμανε ότι: «οι Ελληνες λόγω ιδιοσυγκρασίας έχουν εντονότατο το αίσθημα της προσφοράς και της κοινωνικής αλληλεγγύης. Υπήρχε πάντα ευαισθησία, αλλά πλέον εκφράζεται εντονότερα. Είναι πολύ συγκινητικό, προσέθεσε ο ίδιος, όταν βλέπουμε συνταξιούχους να προσφέρουν φάρμακα και κυρίως πάσχοντες, οι οποίοι κυριολεκτικά προσφέρουν ότι μπορούν, από το υστέρημά τους».

Κάθε προσφορά είναι πολύ σημαντική, διότι συμβάλει στην κάλυψη ζωτικών αναγκών κατοίκων της περιοχής μας που βρίσκονται στην παραγωγική ηλικία και έχουν βρεθεί αντιμέτωποι με την ανεργία.

Εξυπηρετούμενοι του κοινωνικού φαρμακείου είναι όσοι εγκρίνονται από την επιτροπή της Πρόνοιας του Δήμου Βόλου, πολλοί από τους οποίους είναι οικογενειάρχες, στην πιο παραγωγική ηλικία.

Τα αιτήματα αυξάνονται διαρκώς και κατά συνέπεια σημειώνονται ελλείψεις, οι οποίες πρέπει να καλυφθούν. «Φέτος παρατηρείται αυξητική τάση στα αιτήματα και μειώνονται τα αποθεματικά των φαρμάκων στις αποθήκες», όπως τόνισε ο πρόεδρος του Φαρμακευτικού Συλλόγου, ο οποίος προσέθεσε ότι όσοι επιθυμούν, μπορούν να προσφέρουν φάρμακα για παιδιά, παυσίπονα, σταγόνες, κουτιά με σιρόπι για το βήχα.

Οι συνδρομές ευαισθητοποιημένων ιδιωτών αποτελούν τονωτική ένεση για την λειτουργία του κοινωνικού φαρμακείου, το οποίο στεγάζεται στο Πνευματικό Κέντρο και εξυπηρετεί δεκάδες ανασφάλιστους, οι οποίοι έχουν βρεθεί σε δεινή θέση, καθώς βιώνουν τις δυσάρεστες συνέπειες της οικονομικής κρίσης.