Ένα τεχνητό αντιοξειδωτικό, η Ν-ακετυλοκυστεΐνη, που χορηγείται σε πάσχοντες από χρόνια αποφρακτική πνευμονοπάθεια, φαίνεται να επιταχύνει την εξάπλωση του καρκίνου του δέρματος.

Η Ν-ακετυλοκυστεΐνη χρησιμοποιείται στη θεραπεία της χρόνιας αποφρακτικής πνευμονοπάθειας (ΧΑΠ), καθώς θεωρείται ότι συμβάλλει στην ανακούφιση των πνευμόνων των ασθενών από την παραγωγή βλέννας.

Επίσης, χρησιμοποιείται και ως συμπλήρωμα διατροφής, καθώς υποστηρίζεται ότι μπορεί να συντελέσει στη μείωση της μυϊκής βλάβης λόγω υπερβολικής γυμναστικής, ενώ υπάρχουν αναφορές ότι προλαμβάνει την κόπωση και αυξάνει την καύση του λίπους.

Οι ερευνητές από το Πανεπιστήμιο του Γκέτεμποργκ στη Σουηδία εστίασαν στην Ν-ακετυλοκυστεΐνη επειδή διαλύεται εύκολα και γρήγορα στο νερό και ήταν ιδανική για πειραματισμό με τρωκτικά.

Στα επαναληπτικά εργαστηριακά τεστ που έκαναν σε δείγματα ανθρώπινων καρκινικών κυττάρων με μελάνωμα, δοκίμασαν την επίδραση τόσο της Ν-ακετυλοκυστεΐνης, όσο και της βιταμίνης Ε και διαπίστωσαν ότι είχαν όμοια αποτελέσματα, δηλαδή αύξησαν την ικανότητα μετανάστευσης των κυττάρων και της εισβολή σε υγιή.

Παλαιότερη μελέτη της ίδιας επιστημονικής ομάδας είχε δείξει ότι συγκεκριμένα αντιοξειδωτικά μπορούν να προάγουν την εξάπλωση των καρκινικών όγκων στους πνεύμονες και πάλι σε πειραματόζωα.