<p>Το ότι η Ελλάδα είναι έτοιμη να αντιμετωπίσει την πιθανότητα εμφάνισης κρούσματος του Έμπολα στη χώρα, διαβεβαίωσε σήμερα ο αναπληρωτής υπουργός Υγείας Λεωνίδας Γρηγοράκος, στο περιθώριο της ημερίδας του ΠΑΣΟΚ για την Υγεία, που πραγματοποιήθηκε στη Θεσσαλονίκη.</p>
<p>«Είμαστε έτοιμοι. Κάνουμε αυτά που πρέπει να κάνουμε. Παίρνουμε τα προληπτικά μέτρα. Έχουμε φτιάξει κι έναν θάλαμο στο Αμαλία Φλέμινγκ, με δύο κρεβάτια. Αυτό που μας ενδιαφέρει είναι να μην έχουμε κανένα περιστατικό. Από εκεί και πέρα, ας ευχηθούμε να μην το έχουμε αυτό το περιστατικό, αλλά θα είμαστε έτοιμοι», δήλωσε συγκεκριμένα ο κ. Γρηγοράκος, και πρόσθεσε: «Αυτό που μας ενδιαφέρει, είναι να ελέγξουμε τις εξόδους των ασθενών αυτών από τις χώρες τους, οι οποίοι μπορεί να μολύνουν τις άλλες χώρες».</p>
<p>Ο κ. Γρηγοράκος ανέφερε και ότι στο αεροδρόμιο «Μακεδονία» της Θεσσαλονίκης υπάρχει χώρος απομόνωσης για περιστατικό με ιό Έμπολα, λέγοντας χαρακτηριστικά ότι «τον έχουμε ετοιμάσει, αλλά πιστεύουμε ότι θα είναι τελευταίο μέτρο».</p>



Πηγή : eReportaz