Στροφή στη δενδροκομία και σε νέες καλλιέργειες παρατηρείται την τελευταία τριετία

Ως καλλιέργεια - χρυσάφι μπορεί να θεωρηθεί το ιπποφαές, ένα φυτό που μεγαλώνει στα σπλάχνα της θεσσαλικής γης σε ολοένα και μεγαλύτερες εκτάσεις. Από του χρόνου, τα δέντρα αναμένεται να δώσουν καρπό και από τον καρπό να παραχθεί το λάδι που χρησιμοποιείται από τη φαρμακευτική μέχρι και σε τροφές. Κάθε κιλό λαδιού είναι αξίας μεγαλύτερης από 150 ευρώ.

Ηδη στη Θεσσαλία, έχουν φυτευτεί τα τελευταία τρία χρόνια περισσότερα από 100.000 δέντρα σε έκταση άνω των 1.400 στρεμμάτων. Μεταξύ των περιοχών που φιλοξενούν τη... νέα καλλιέργεια - μόδα, το Στεφανοβίκειο στο νομό Μαγνησίας αλλά και οι περιοχές Κιλελέρ και Ελασσόνας.

Στις τρεις συγκεκριμένες περιοχές αναπτύχθηκε και η έρευνα ομάδας του τμήματος γεωπονίας φυτικής παραγωγής και αγροτικού περιβάλλοντος του Πανεπιστημίου Θεσσαλίας, με επικεφαλής τον καθηγητή δενδροκομίας, Γ. Νάνο.

Η ομάδα μελέτησε και τις τέσσερις ποικιλίες που έχουν φυτευτεί στα χωράφια, προκειμένου να διαπιστώσει κατά πόσο τα φυτά υποφέρουν από τη ζέστη και πώς αναπτύσσονται το φθινόπωρο.

Η έρευνα που ξεκίνησε την προηγούμενη άνοιξη έγινε με μετρήσεις στα χωράφια και με ανάλυση των δεδομένων. Σύμφωνα με τον κ. Νάνο το μικροκλίμα των συγκεκριμένων περιοχών είναι κατάλληλο για την ανάπτυξη του ιπποφαούς, μιας καλλιέργειας που τείνει να γίνει μόδα ως εναλλακτική μορφή καλλιέργειας, εξαιτίας της ζήτησης που παρουσιάζει το λάδι που παράγεται από τον καρπό του φυτού και το οποίο συνδέεται με σημαντικές θεραπευτικές ιδιότητες.

Μάλιστα πρόκειται για μια εναλλακτική καλλιέργεια που γίνεται με συμβολαιακό τρόπο σε συνεργασία με την Εταιρεία Ιπποφαές Θεσσαλίας και η οποία -καλλιέργεια- προς το παρόν δεν εμφανίζει εχθρούς και ασθένειες.

Από το νέο έτος αναμένεται τα δέντρα που έχουν φυτευτεί εδώ και τρία χρόνια να δώσουν τους πρώτους τους καρπούς. Εκτιμάται δε ότι το αγροτικό εισόδημα από τη συγκεκριμένη καλλιέργεια θα είναι πολύ καλύτερο σε σχέση με το εισόδημα που εξασφαλίζουν παραδοσιακές καλλιέργειες όπως το βαμβάκι, το σιτάρι ή το καλαμπόκι.

Στροφή στη δενδροκομία

Τα ενδιαφέροντα ευρήματα από μια σειρά ερευνητικών εργασιών, όπως η συγκεκριμένη για το ιπποφαές, παρουσιάζονται στο 27ο Επιστημονικό Συνέδριο της Ελληνικής Εταιρείας της Επιστήμης των Οπωροκηπευτικών από τη Σχολή Γεωπονικών Επιστημών του Πανεπιστημίου Θεσσαλίας και το Τ.Ε.Ι. Θεσσαλίας, που ξεκίνησε χθες και ολοκληρώνεται σήμερα, στο ξενοδοχείο Valis Resort στην Αγριά Βόλου.

Σύμφωνα με τον κ. Νάνο, την τελευταία τριετία παρατηρείται στροφή στη δενδροκομία και ιδιαίτερα στους ξηρούς καρπούς και καινούρια δέντρα όπως είναι το ιπποφαές, το γκότζι μπέρι. Ωστόσο αγκάθι αποτελεί το γεγονός ότι δεν υπάρχει η απαιτούμενη τεχνογνωσία.

Οπως εξήγησε ο ομότιμος καθηγητής δενδροκομίας του Αριστοτελείου Πανεπιστημίου Θεσσαλονίκης, Μιλτιάδης Βασιλακάκης, σε πολυετείς καλλιέργειες όπως είναι τα δέντρα, θα πρέπει πριν την εγκατάσταση του φυτού να γίνεται σωστή μελέτη. «Δυστυχώς εδώ τα κάνουμε στο γόνατο. Κάνουμε μιμητικά πράγματα. Κι έτσι δημιουργούνται προβλήματα: έχουμε παραγωγή που όμως δεν είναι ποιοτική, έχουμε καλή παραγωγή για ένα ή δύο χρόνια και μετά υπάρχει κατρακύλα λόγω κάποιας ασθένειας ή προβλημάτων θρέψης των δένδρων. Δυστυχώς δεν γίνεται έρευνα στο επίπεδο που θα έπρεπε», σημείωσε ο ίδιος.