Για πρώτη φορά στην ιστορία της ανθρωπότητας, αστροναύτες είδαν να ανθίζει ένα λουλούδι στο διάστημα!

Μάλιστα, οι αστροναύτες της NASA στον Διεθνή Διαστημικό Σταθμό γιόρτασαν δεόντως το γεγονός, δημοσιοποιώντας φωτογραφίες στο Twitter.

Το Σάββατο, ο Αμερικανός αστροναύτης Σκοτ Κέλι ανέβασε στον λογαριασμό του στο Instagram τη φωτογραφία μίας πανέμορφης πορτοκαλί Ζίνιας που άνθισε στο σταθμό. Το γεγονός θεωρείται ιδιαίτερα σημαντικό, καθώς μόλις πριν από έναν μήνα, το φυτό έδειχνε να μην αναπτύσσεται και να μην αντιδρά.

Η NASA επέλεξε το συγκεκριμένο φυτό, επειδή είναι δυσκολότερο να καλλιεργηθεί σε σχέση με το μαρούλι, ένα λαχανικό που έχει ήδη καλλιεργηθεί με επιτυχία στο διάστημα.

Στόχος της NASA είναι να μάθει πώς να καλλιεργεί στο διάστημα, με την ελπίδα να μπορέσει κάποια ημέρα να το κάνει και στον Άρη.

Το επόμενο βήμα για την NASA είναι η καλλιέργεια ντομάτας, την οποία η αμερικανική υπηρεσία του Διαστήματος ελπίζει να πετύχει μέχρι το 2018.