Το ιατρείο Κοινωνικής Αποστολής του Ιατρικού Συλλόγου Αθηνών και του Φιλανθρωπικού οργανισμού ΑΠΟΣΤΟΛΗ της Ιεράς Αρχιεπισκοπής Αθηνών συνεχίζει την προσφορά φαρμάκων και ιατρικών υλικών και στο πιο απομακρυσμένο μέρος της χώρας μας.
Την περασμένη εβδομάδα αποστείλαμε φάρμακα και ιατρικό υλικό στο Περιφερειακό Ιατρείο Φούρνων, στην Ιερά Μονή Διονυσίου Αγίου Όρους, στον Δήμο Ύδρας, στο Γηροκομείο Ζωσιμάδων Ιωαννίνων, στην Ιερά Μονή Θεοβαδίστου Όρους Σινά- Αγίας Αικατερίνης, στο Κέντρο Δημιουργικής Απασχόλησης Μοσχάτου, αλλά και σε πολύτεκνες οικογένειες σε όλη την Ελλάδα.
Το Άσυλο Ανιάτων που αποτελεί φιλανθρωπικό σωματείο και λειτουργεί αδιαλείπτως από το 1983 περιθάλποντας 177 βαρέως πάσχοντες δεν έχει καμία υποστήριξη από το κράτος με αποτέλεσμα να υφίσταται μεγάλη ανάγκη προσφοράς φαρμακευτικών σκευασμάτων. Και σε αυτή τη περίπτωση το Ιατρείο Κοινωνικής Αποστολής συνέδραμε αποστέλλοντας τα αιτούμενα φάρμακα.
Επίσης βοηθήσαμε ανασφάλιστη ασθενή του ιατρείου μας με την προσφορά αναπηρικού αμαξιδίου.
Στα Αντικύθηρα η επί χρόνια εγκατάλειψη του πολυδύναμου ιατρείου του νησιού είχε ως συνέπεια την έλλειψη ιατρικών εργαλείων καθώς επίσης υπάρχει ανάγκη φορείων μεταφοράς, ιμάντων πρόσδεσης των ασθενών και απινιδωτή. Και σε αυτή τη περίπτωση το Ιατρείο Κοινωνικής Αποστολής με απόφαση του ΔΣ του ΙΣΑ αποφάσισε να συμβάλλει καταλυτικά διασφαλίζοντας τη δημόσια υγεία και σε όλη την Ελλάδα.
Ο Πρόεδρος του ΙΣΑ κ. Γιώργος Πατούλης δήλωσε: «Το Ιατρείο μας θα συνεχίσει το ανθρωπιστικό του έργο με στόχο τη κάλυψη των αναγκών και στο πιο δυσπρόσιτο σημείο της χώρας. Στείλαμε φάρμακα στους Φούρνους, στο Άγιο Όρος, στην Ύδρα, στα Ιωάννινα, ακόμα και στο Όρος Σινά. Φροντίζουμε για τα Αντικύθηρα όπου ένα έκτακτο περιστατικό κατέδειξε τις τραγικές ελλείψεις του περιφερειακού ιατρείου, βοηθάμε πολύτεκνες οικογένειες σε όλη τη χώρα, αλλά και κάθε φιλανθρωπικό ίδρυμα που η πολιτεία το εγκατέλειψε. Όσο η πολιτεία αδυνατεί να καλύψει τον ανασφάλιστο συμπολίτη μας, εμείς θα στεκόμαστε αρωγοί με την πολύτιμη βοήθεια των εθελοντών του ιατρείου και κάθε Έλληνα πολίτη που συμβάλλει δίνοντας ένα φάρμακο από το υστέρημα του, το οποίο θα απαλύνει τον πόνο των ανασφάλιστων συμπολιτών μας».