<p>Συναγερμός έχει σημάνει στο αεροδρόμιο Μπαράχας στη Μαδρίτη, καθώς έχουν τεθεί σε καραντίνα οι επιβαίνοντες αεροσκάφους της εταιρίας Air France, μετά από πληροφορίες για πιθανό κρούσμα Έμπολα ανάμεσά τους. </p>
<p>Το αεροπλάνο παραμένει σε ειδική περιοχή του αεροδρομίου, ενώ, σύμφωνα με τις πρώτες πληροφορίες, ένας από τους επιβάτες παρουσίασε συμπτώματα που παραπέμπουν στο φονικό ιό. </p>
<p>Όπως αναφέρουν διεθνή πρακτορεία ειδήσεων, το αεροσκάφος που είχε απογειωθεί από το αεροδρόμιο του Παρισού, Σαρλ Ντε Γκωλ εκτελώντας την πτήση AF1300, έχει μεταξύ των επιβατών του και έναν με πολύ υψηλό πυρετό και τρέμουλο. Μάλιστα, ισπανικά δημοσιεύματα που επικαλούνται πληροφορίες από το υπουργείο Υγείας της Ισπανίας, ο επιβάτης νιγηριανής καταγωγής πριν αναχωρήσει από το Παρίσι βρισκόταν στο Λάγος της Νιγηρίας.</p>
<p>Σύμφωνα με το ισπανικό πρακτορείο ειδήσεων, ο επιβάτης που εμφανίζει τα ύποπτα συμπτώματα μεταφέρθηκε με ασθενοφόρο στο νοσοκομείο Κάρλος ΙΙΙ, όπου νοσηλεύεται η νοσηλεύτρια που είχε προσβληθεί από τον ιό Έμπολα.</p>
<p>Στο μεταξύ, πηγές από το αεροδρόμιο που επικαλείται το πρακτορείο Europa Press αναφέρουν πως οι υπόλοιποι επιβαίνοντες αποβιβάστηκαν κανονικά, αφότου ελέγχθηκε η θερμοκρασία τους από την αρμόδια υπηρεσία. </p>



Πηγή : eReportaz