<p>Με κύριο θέμα του τις ενδονοσοκομειακές λοιμώξεις και το νέο μοντέλο πρόληψης και αντιμετώπισής τους, πραγματοποιείται φέτος το 7ο Πανελλήνιο Συνέδριο Ελέγχου Λοιμώξεων στις 6 – 7 Νοεμβρίου 2014 στην Αθήνα.</p>
<p>Στο συνέδριο θα συμμετάσχουν έγκριτοι ειδικοί και διακεκριμένοι επιστήμονες, πρωτοπόροι σε θέματα Δημόσιας Υγείας, τόσο στην Ελλάδα, όσο και διεθνώς, οι οποίοι έχουν συμβάλλει αποφασιστικά στο συστηματικό σχεδιασμό αποτελεσματικών στρατηγικών για την προστασία της Δημόσιας Υγείας, καθώς και για την έγκυρη σχετική ενημέρωση φορέων και πολιτών. </p>
<p>Το Συνέδριο διοργανώνεται από την Ελληνική Εταιρία Ελέγχου Λοιμώξεων (ΕΕΕΛ) και τελεί υπό την αιγίδα του υπουργείου Υγείας και του Κέντρου Ελέγχου και Πρόληψης Νοσημάτων (ΚΕΕΛΠΝΟ). </p>
<p>Σύμφωνα με το Δ.Σ. της ΕΕΕΛ, η εκδήλωση αυτή είναι πιο επίκαιρη από ποτέ «καθώς τα νέα κοινωνικά και οικονομικά δεδομένα, στην Ελλάδα και διεθνώς, υπαγορεύουν την επεξεργασία νέων παραμέτρων, την εξεύρεση σύγχρονων και αποτελεσματικών λύσεων και την εφαρμογή επιστημονικά τεκμηριωμένων και εφικτών μεθόδων και πρακτικών, στο τεράστιο πρόβλημα Δημόσιας Υγείας. Η συμμόρφωση στις ασφαλείς ιατρονοσηλευτικές πρακτικές, όπως η πιο απλή, αλλά και βασική της Υγιεινής των χεριών, αποτελεί το πρώτο σκαλοπάτι στη γεφύρωση του χάσματος».</p>



Πηγή : eReportaz