Με εντυπωσιακά υψηλά ποσοστά σωματικής, σεξουαλικής και ψυχικής κακοποίησης βρίσκονται αντιμέτωπα τα παιδιά όλου του κόσμου, σύμφωνα με σχετική έκθεση που έδωσε στη δημοσιότητα η Unicef.  Στην έκθεση παρουσιάζονται στοιχεία από 190 χώρες, και διαπιστώνεται ότι οι ανήλικοι πολύ συχνά κακοποιούνται στις κοινότητές τους, στο σπίτι ή το σχολείο τους.

Σύμφωνα με τα στοιχεία της Unicef, 1 στα 10 κορίτσια σε όλο τον κόσμο έχει πέσει θύμα βιασμού ή άλλης μορφής σεξουαλικής κακοποίησης. Όπως προκύπτει, πολλές φορές, οι ανήλικες κοπέλες κακοποιούνται σωματικά από τους συντρόφους τους. 

Παράλληλα, το 1/5 των θυμάτων ανθρωποκτονιών είναι κάτω των 20 ετών, ενώ μόνο μέσα στο 2012 καταγράφηκαν 95.000 φόνοι ανηλίκων. Σημειώνεται ότι από τις χώρες της Βόρειας Αμερικής και της Ευρώπης, οι ΗΠΑ έχουν το υψηλότερο ποσοστό παιδοκτονιών.

«Είναι δυσάρεστα στοιχεία. Καμιά κυβέρνηση ή γονιός δεν θα ήθελε να τα δει», ανέφερε σχετικά ο εκτελεστικός διευθυντής της Unicef, Άντονι Λέικ, ενώ πρόσθεσε πως «αν δεν αντιμετωπίσουμε την πραγματικότητα που εκπροσωπεί η κάθε στενάχωρη στατιστική —ότι πρόκειται για τη ζωή ενός παιδιού που έχει χάσει το δικαίωμά του σε μια ασφαλή, προστατευμένη παιδική ηλικία— δε θα αλλάξουμε ποτέ τη νοοτροπία που λέει ότι η βία σε βάρος των παιδιών είναι φυσιολογική και επιτρεπτή πράξη».
