<p>Σε συμφωνία προχώρησαν η υπουργός Υγείας της Ιταλίας, Μπεατρίτσε Λορεντσίν και η υπουργός Άμυνας, Ρομπέρτα Πινότι, για την καλλιέργεια κάνναβης από τον ιταλικό στρατό.</p>
<p>«Πρόκειται για παραγωγή φαρμάκων για εξαιρετικά σοβαρές παθήσεις, όπως η σκλήρυνση κατά πλάκας ή για τη θεραπεία του πόνου», δήλωσε σχετικά η Λορεντσίν, ενώ επεσήμανε πως «δεν πρέπει να του αποδίδεται οποιαδήποτε ιδεολογική ή πολιτισμική αξία, πρόκειται για ένα εγχείρημα αποκλειστικά προς το συμφέρον των ασθενών».</p>
<p>Σύμφωνα με πληροφορίες, η καλλιέργεια και η επεξεργασία της κάνναβης θα γίνεται στον περίβολο ενός ειδικού στρατοπέδου στη Φλωρεντία, με την ονομασία «Στρατιωτικό Χημικό και Φαρμακευτικό Ίδρυμα». Το ειδικό αυτό στρατόπεδο, είναι στην πραγματικότητα μια μικρή φαρμακοβιομηχανία, που μέχρι τώρα κάλυπτε τις ανάγκες τους στρατού, αλλά πλέον θα παράγει και για τον πολιτικό τομέα.</p>
<p>Αναλυτικότερα, το στρατιωτικό ίδρυμα θα παράγει περίπου 80 με 100 κιλά ενεργού συστατικού ετησίως, και στη συνέχεια θα παραδίδει το συστατικό στα τοπικά και τα νοσοκομειακά φαρμακεία που θα μπορούν να παρασκευάζουν συγκεκριμένα φάρμακα.</p>
<p>«Ένα γραμμάριο ενεργού συστατικού κοστίζει 15 ευρώ όταν το εισάγουμε και είμαστε πεπεισμένοι πως η τιμή των φαρμάκων που θα παράγουμε εντοπίως θα είναι σαφώς κατώτερη από το ήμισυ του κόστους που βαρύνει αυτή τη στιγμή την κοινωνική ασφάλιση», εξήγησε η Λορεντσίν. Αυτή τη στιγμή δεν υπάρχει παρά ένα και μόνο φάρμακο με βάση την κάνναβη το οποίο διατίθεται στην Ιταλία, για τη θεραπεία της σκλήρυνσης κατά πλάκας, ενώ όλα τα άλλα πρέπει να εισάγονται από το εξωτερικό με μακροχρόνιες και δαπανηρές διαδικασίες, διευκρινίζεται στη συμφωνία που υπογράφηκε ανάμεσα στα δύο υπουργεία.</p>
<p>Σύμφωνα με την υπουργό Υγείας, μέσα στις επόμενες εβδομάδες, μια ομάδα εργασίας θα αναλάβει να καθορίσει συγκεκριμένες μεθόδους παραγωγής και ελέγχου της κάνναβης, και η πρώτη σοδειά ενεργού συστατικού θα διατεθεί στην αγορά το 2015.</p>


 Πηγή : <a href="http://www.e-reportaz.gr/%ce%bf-%ce%b9%cf%84%ce%b1%ce%bb%ce%b9%ce%ba%cf%8c%cf%82-%cf%83%cf%84%cf%81%ce%b1%cf%84%cf%8c%cf%82-%ce%be%ce%b5%ce%ba%ce%b9%ce%bd%ce%ac-%cf%84%ce%b7%ce%bd-%ce%ba%ce%b1%ce%bb%ce%bb%ce%b9%ce%ad%cf%81/">e-reportaz.gr</a>