Οι άνθρωποι που κοιμούνται λίγες ώρες το βράδυ, κινδυνεύουν περισσότερο να κρυολογήσουν ή να υποκύψουν σε άλλες ιώσεις και λοιμώξεις, σύμφωνα με μια νέα αμερικανική επιστημονική έρευνα.

Η μελέτη επιβεβαιώνει προηγούμενα ευρήματα από μικρότερες μελέτες, που έχουν συσχετίσει τον επαρκή ύπνο με τη σωματική υγεία.

Οι ερευνητές του Πανεπιστημίου της Καλιφόρνια-Σαν Φρανσίσκο, με επικεφαλής τη Σίντι Λέουνγκ, που έκαναν τη σχετική δημοσίευση στο αμερικανικό ιατρικό περιοδικό "JAMA Internal Medicine", ανέλυσαν στοιχεία για πάνω από 22.000 ανθρώπους.

Αναλυτικά, όσοι κοιμούνταν πέντε ώρες ή λιγότερες κατά μέσο όρο το βράδυ, ήταν 28% πιθανότερο να έχουν κρυολογήσει την προηγούμενο μήνα και 82% πιθανότερο να έχουν κολλήσει γρίπη ή να έχουν εκδηλώσει πνευμονία ή κάποια μόλυνση στα αυτιά, σε σχέση με όσους κοιμούνταν επτά ώς οκτώ ώρες.

Όσοι είχαν κάποια διαταραχή του ύπνου και είχαν επισκεφθεί τον γιατρό για να αναφέρουν σχετικά προβλήματα, ήταν επίσης πιθανότερο να έχουν αρρωστήσει από ίωση ή λοίμωξη. Δεν διαπιστώθηκε πάντως το αντίστροφο, δηλαδή κάποιος μειωμένος κίνδυνος για όσους κοιμούνται πολύ, πάνω από εννέα ώρες.