Μετά από αριθμό προσφυγών, ακόμη και την έκκληση «ελέους» από τον Πάπα, οι αρχές της Τζόρτζια της Ατλάντα προχώρησαν τελικά στην εκτέλεση της Κέλι Ρενέ Γκίσενντέινερ, της μοναδικής γυναίκας στην πολιτεία εδώ και 70 χρόνια που είχε καταδικαστεί σε θάνατο.

Η 47χρονη Γκίσενντέινερ εκτελέστηκε με ένεση έχοντας καταδικαστεί για τη δολοφονία του συζύγου της, Νταγκ το 1997, σε συνεργασία με τον τότε εραστή της. Τον σύζυγό της είχε μαχαιρώσει ο ίδιος ο εραστής, σύμφωνα με τους δικηγόρους της,  ενώ η Γκίσενντέινερ δεν ήταν παρούσα την ώρα της δολοφονίας.

Η θανατοποινίτισσα γλίτωσε από του Χάρου τα δόντια την τελευταία στιγμή δύο φορές φέτος, παίρνοντας παράταση ζωής την πρώτη φορά λόγω χιονιού και τη δεύτερη εξαιτίας προβλημάτων στην ουσία που θα χρησιμοποιούνταν.

Το Ανώτατο Δικαστήριο των ΗΠΑ απέρριψε την τρίτη και τελευταία προσφυγή που είχε υποβληθεί εναντίον της εκτέλεσης της ποινής της. Η Γκίσενντέινερ εκτελέστηκε με ένεση, λίγο μετά τα μεσάνυχτα Τρίτης προς Τετάρτη (ώρα Ατλάντα) στη φυλακή του Τζάκσον.

Συγκεντρωμένοι έξω από τη φυλακή ήταν συγγενείς της και ακτιβιστές με πλακάτ εναντίον της θανατικής ποινής. Αντιθέτως, οι συγγενείς του θύματος επέμειναν πως η 47χρονη «δεν είχε δείξει κανένα έλεος και της είχαν δοθεί πολύ περισσότερες ευκαιρίες αυτά τα χρόνια από όσες είχε δώσει εκείνη» στο θύμα.

Μεταξύ άλλων, και ο Πάπας Φραγκίσκος είχε καλέσει σε αναστολή της ποινής της κατά τη διάρκεια της πρόσφατης επίσκεψής του στις ΗΠΑ.