Κοινή πεποίθηση αποτελεί το γεγονός πως, όντας θρησκευόμενος, έχεις μια ενδόμυχη τάση να είσαι όσο το δυνατόν πιο γενναιόδωρος με τους γύρω σου.

Ωστόσο, έρχεται μια νέα επιστημονική έρευνα που καταρρίπτει αυτή την αντίληψη, καταδεικνύοντας πως τελικά ίσως αυτοί που είναι πιο θρησκευτικά αποστασιοποιημένοι να είναι και οι πιο αλτρουιστές.

Επιστήμονες της Ιατρικής Σχολής του Πανεπιστημίου του Σικάγο, συσχέτισαν την επίδραση της θρησκείας με την έκφραση αλτρουισμού, κάνοντας πειράματα με 1.170 παιδιά ηλικίας 5 έως 12 ετών από έξι χώρες (ΗΠΑ, Καναδά, Ιορδανία, Τουρκία, Νότια Αφρική και Κίνα).

Από τις 1.170 αυτές οικογένειες, οι 510 ασπάζονταν τον Ισλαμισμό, 280 τον Χριστιανισμό, 29 τον Ιουδαϊσμό, 18 τον Βουδισμό και 5 τον Ινδουισμό και άλλες 2 οικογένειες δήλωσαν «άλλη θρησκεία». Οι υπόλοιπες 326 οικογένειες δήλωσαν είτε αγνωστικιστές, είτε άθεοι.

Τα παιδιά κλήθηκαν να παίξουν ένα παιχνίδι, που χρησιμοποιείται σε έρευνες ψυχολογίας για να μετρήσει το επίπεδο αλτρουισμού του καθενός από εμάς.

Στο παιχνίδι αυτό, τα 1.170 παιδιά έπρεπε αρχικά να διαλέξουν τα δέκα αγαπημένα τους αυτοκόλλητα από ένα σύνολο 30 ωραίων αυτοκόλλητων και κατόπιν να αποφασίσουν πόσα από αυτά θα δέχονταν να τα μοιραστούν με τα άλλα παιδιά.

Όπως έδειξε η έρευνα, τα πιο αλτρουιστικά παιδιά ήσαν αυτά που προέρχονταν από οικογένειες που δήλωναν άθεες ή μη θρησκευόμενες: κατά μέσο όρο τα παιδιά από άθεες οικογένειες άφησαν για τους άλλους 4.1 αυτοκόλλητα, έναντι 3.3 που άφησαν τα παιδιά από χριστιανικές και 3.2 αυτοκόλλητων που άφησαν τα παιδιά από μουσουλμανικές οικογένειες.

&nbsp;