Ο Ιατρικός Σύλλογος Αθηνών καταγγέλλει ως απαράδεκτη και επικίνδυνη για το σύστημα υγείας την υποκοστολόγιση των διαγνωστικών εξετάσεων που ζήτησε η Τρόϊκα και αποδέχτηκε η πολιτική ηγεσία του υπουργείου Υγείας.

Εκτιμούμε ότι επιχειρείται μια πρωτοφανής παράδοση της πρωτοβάθμιας περίθαλψης σε μεγάλες ιδιωτικές αλυσίδες ενώ οδηγείται σε κλείσιμο το εργαστήριο της γειτονιάς.
Η μεσοσταθμική μείωση κατά 45%σε 51 διαγνωστικές εξετάσεις και κατά 9% για τις εργαστηριακές είναι βέβαιο ότι θα οδηγήσει σε κλείσιμο τα μικρά εργαστήρια και θα δημιουργήσει ολιγοψώνια στην αγορά .Η παράδοση της πρωτοβάθμιας περίθαλψης στις μεγάλες αλυσίδες θα στερήσει από τον ασθενή την εξατομικευμένη φροντίδα από το γιατρό της γειτονιάς του και θα τον καταστήσει όμηρο των "σουπερ μάρκετ" της υγείας. Επιπρόσθετα θα οδηγήσει στον επαγγελματικό μαρασμό εκατοντάδες επιστήμονες που προσφέρουν τις υπηρεσίες τους στηρίζοντας το σύστημα υγείας.
Θα θέλαμε να επισημάνουμε για άλλη μια φορά την ανικανότητα της πολίτικης ηγεσίας του υπουργείου Υγείας να προβάλει αντιστάσεις στις παράλογες και ύποπτες απαιτήσεις της Τρόϊκας και την αποτυχία της να συγκρατήσει την άνευ ορών παράδοση του συστήματος υγείας στα "σουπερ μάρκετ" της υγείας.
Ο ΙΣΑ θα συγκαλέσει το επόμενο χρονικό διάστημα έκτακτες συνελεύσεις με επαγγελματικούς φορείς για την συγκρότηση ενός κοινού μετώπου ενάντια στην λαίλαπα των μέτρων.