Το Κέντρο Αγωγής του Πολίτη του Ομόσπονδου Κρατιδίου της Βάδης- Βυρτεμβέργης της Γερμανίας επισκέφτηκε τις εγκαταστάσεις του Ιατρείου Κοινωνικής Αποστολής, που έχει δημιουργήσει ο Ιατρικός Σύλλογος Αθηνών με τον Φιλανθρωπικό οργανισμό ΑΠΟΣΤΟΛΗ της Ιεράς Αρχιεπισκοπής Αθηνών. Πρέπει δε να επισημανθεί ότι ο Ιατρικός Σύλλογος Αθηνών έχει αδελφοποιηθεί με τον Ιατρικό Σύλλογο Βερολίνου, μέσω του οποίου ενημερώνονται φορείς και Γερμανοί πολίτες για την κατάσταση της υγείας στη χώρα μας, αλλά και για το έργο του Ιατρικού Συλλόγου Αθηνών.
Στόχος της επίσκεψης ήταν η ενημέρωση για την παρούσα κατάσταση του συστήματος υγείας στην Ελλάδα της κρίσης και η πληροφόρηση για το έργο του Ιατρείου Κοινωνικής Αποστολής, η φήμη του οποίου έχει φτάσει ως την Γερμανία. Στην συνάντηση παραστάθηκε ο Ταμίας του ΙΣΑ κ. Φώτιος Πατσουράκος, ο οποίος εκπροσώπησε τον Πρόεδρο του ΙΣΑ κ. Γεώργιο Πατούλη.
Οι Γερμανοί επισκέπτες ενημερώθηκαν για τα απολογιστικά στοιχεία του Ιατρείου και δόθηκαν τα κάτωθι χρήσιμες πληροφορίες:
• Πέρασαν Τέσσερα χρόνια λειτουργίας του Ιατρείου Κοινωνικής Αποστολής
• 40.000 επισκέψεις πραγματοποιήθηκαν
• 15 παραρτήματα σε όλη την Ελλάδα άνοιξαν
• 8.200 κάρτες ασθενών εκδόθηκαν
• 65 εθελοντές ιατροί εβδομαδιαίως ενασχολούνται
• 23 ειδικότητες
• 25 βιοπαθολόγοι σε ιδιωτικά εργαστήρια παρέχουν τις υπηρεσίες τους
• 25 φυσικοθεραπευτές παρέχουν τις υπηρεσίες τους
• 25 οδοιπορικά υγείας σε ακριτικά νησιά και σε παραμεθόριες περιοχές πραγματοποιήθηκαν , όπου χορηγήθηκαν 28.300 φάρμακα και υγειονομικό υλικό
• 45.000 φαρμάκων απεστάλησαν σε κέντρα υγείας , αγροτικά ιατρεία, Νοσοκομειακά ιδρύματα, Ιερές Μονές
• 100 ασθενείς ημερησίως λαμβάνουν ιατρική περίθαλψη
• 500 φάρμακα την ημέρα δίδονται στους ασθενείς
• Συνεργασία με 10 Νοσοκομεία στην Αθήνα
• Συνεργασία με 10 πολυιατρεία στην Αθήνα
• Σύνολο 500 ιατρών στην Αθήνα που εργάζονται εθελοντικά για τους ασθενείς του Ιατρείου Κοινωνικής Αποστολής
Ο Ταμίας του ΙΣΑ κ. Πατσουράκος ενημέρωσε επίσης σχετικά με το προσφυγικό ζήτημα, ότι ο Πρόεδρος του Ι.Σ.Α. Γ. Πατούλης έχει αναλάβει και μέσω της τοπικής αυτοδιοίκησης πρωτοβουλίες ανθρωπιάς και αλληλεγγύης για τους πρόσφυγες που προσέρχονται στη χώρα μας. Η προσπάθεια αυτή θα συνεχιστεί για το σύνολο των προσφύγων και για όσο διάστημα συνεχιστούν οι μεταναστευτικές ροές. Ως Ιατρικός Σύλλογος Αθηνών η πάγια θέση μας είναι ότι πρέπει να σταματήσει αυτός ο Πόλεμος που μας έκανε μάρτυρες απάνθρωπων εικόνων, έως τότε ο Ιατρικός Κόσμος θα συνδράμει καταλυτικά για την αξιοπρεπή διαβίωση αυτών των αβοήθητων ανθρώπων.
Οι επισκέπτες γνώρισαν επίσης τις υπεύθυνες του Ιατρείου, την ιατρό κ. Μελιάδου, την φαρμακοποιό κ. Παπαπροκοπίου και την ψυχολόγο κ. Αυλωνίτου και θαύμασαν το έργο του Ιατρείου Κοινωνικής Αποστολής επισημαίνοντας ότι εύχονται η Υγεία να φύγει από το Μνημόνιο που έφερε την Ελλάδα σε αυτήν την κρίση. Τέλος υποσχέθηκαν ότι θα συμβάλλουν στο ανθρωπιστικό έργο του Ιατρείου Κοινωνικής Αποστολής αποστέλλοντας φάρμακα για τους ασθενείς.