«Το ανοικτό Κέντρο Φιλοξενίας στο Βοτανικό είναι μια πολύ καλή υποδομή», δηλώνει ο πρόεδρος του ΚΕΕΛΠΝΟ, Αθανάσιος Γιαννόπουλος.

Αναφερόμενος στις δράσεις που έχει αναλάβει το ΚΕΕΛΠΝΟ, ο κ. Γιαννόπουλος μιλώντας στο ΑΠΕ-ΜΠΕ τονίζει ότι «έχουμε αναπτύξει ένα ιατρείο στο Βοτανικό, με μια κινητή μονάδα, με συναδέρφους γιατρούς και νοσηλευτές και καλύπτουμε τις ανάγκες σε πρωτοβάθμια περίθαλψη υγείας».

Προσθέτει ότι στο «χώρο βρίσκονται συνεχώς 3 με 4 γιατροί αναλόγως των ειδικοτήτων που έχουμε ανάγκη» και συμπληρώνει ότι «οι κανόνες υγιεινής τηρούνται απόλυτα».

Επίσης, ο κ. Γιαννόπουλος βεβαιώνει ότι σε περίπτωση που ο αριθμός των ανθρώπων, οι οποίοι θα μείνουν στην ανοικτή δομή ξεπεράσει τους 600 που είναι και ο αρχικός σχεδιασμός, το ΚΕΕΛΠΝΟ «έχει τη δυνατότητα να καλύψει όλες τις ανάγκες σε ό,τι αφορά το φαρμακευτικό υλικό, τις υπηρεσίες και τα εμβόλια των παιδιών που έχουν ανάγκη. Δεν έχουμε κανένα πρόβλημα».