Έναν καλό τρόπο προστασίας της υγείας της καρδιάς αποτελεί η γιόγκα, σύμφωνα με νέα έρευνα που δημοσιεύεται στην επιθεώρηση «European Journal of Preventive Cardiology». 

Η γιόγκα θεωρείται ιδανική για άτομα που δεν μπορούν να αθληθούν έντονα, ενώ σύμφωνα με τους ερευνητές, η χαλαρωτική επίδραση που έχει στον οργανισμό, συμβάλλει στη μείωση του στρες, το οποίο σχετίζεται με τις καρδιακές παθήσεις και την υπέρταση.

Για τις ανάγκες της μελέτης, η επιστημονική ομάδα επανεξέτασε 37 μελέτες στις οποίες είχαν λάβει μέρος σχεδόν 3.000 άτομα. Όπως προέκυψε από τα στοιχεία, η γιόγκα συνδέεται με μείωση των παραγόντων καρδιακού κινδύνου, όπως η υπέρταση και η χοληστερόλη.

Ωστόσο, αν συγκριθεί με μορφές γυμναστικής, όπως το έντονο περπάτημα ή το τρέξιμο, η γιόγκα δεν είναι καλύτερη ή χειρότερη, στη μείωση του καρδιαγγειακού κινδύνου.
