<p>Όπως αναφέρουν οι ευρωπαϊκές αρχές και σχετικοί αναλυτές, ένα ενδεχόμενο ξέσπασμα του θανατηφόρου ιού στις χώρες της Ευρώπης μπορεί να αντιμετωπιστεί καλύτερα, καθώς δεν υπάρχει καμιά σχέση ανάμεσα στις συνθήκες και τον εξοπλισμό των ευρωπαϊκών χωρών και αυτών της δυτικής Αφρικής. Σαφώς και η Ε.Ε. οφείλει να ενισχύσει τα μέτρα για την ανάσχεση της επιδημίας του ιού του Έμπολα, αλλά είναι εξοπλισμένη για να αντιμετωπίσει την επέκτασή του στο ευρωπαϊκό έδαφος.</p>
<p>«Η κατάσταση δεν μπορεί να συγκριθεί με ό,τι συμβαίνει στην Αφρική. Μία επιδημία Έμπολα στην Ευρώπη είναι εξαιρετικά απίθανη», δήλωσε ο εκπρόσωπος για θέματα Υγείας της Ευρωπαϊκής Επιτροπής Φρεντερίκ Βενσάν την Τετάρτη, ενώ πρόσθεσε ότι «όταν τα μέτρα ασφαλείας εφαρμόζονται, ο κίνδυνος ελέγχεται», υπογραμμίζοντας ότι, μέχρι και το πρόσφατο κρούσμα στην Ισπανία, στην Ευρώπη δεν είχαν εμφανισθεί παρά οκτώ περιστατικά του ιού Έμπολα, όλα σε υγειονομικό και ιατρικό προσωπικό που επαναπατρίσθηκε από την Αφρική.</p>
<p>Σύμφωνα με Ευρωπαίο διπλωμάτη, «αν και οι Ισπανοί δεν έχουν ακόμη εντοπίσει το σφάλμα που επέτρεψε την πρώτη μετάδοση του ιού από ασθενή που είχε επαναπατρισθεί από την Αφρική, υπάρχει εκεί ένα κενό που πρέπει να σημάνει συναγερμό».</p>
<p>Η Ευρωπαϊκή Επιτροπή ήδη από χθες έχει κινητοποιηθεί προς ενίσχυση της εκστρατείας ενημέρωσης των ταξιδιωτών και του ιατρικού προσωπικού, στοχεύοντας στον ταχύτερο εντοπισμό της εισόδου νοσούντων από τον ιό στο ευρωπαϊκό έδαφος, ενώ ευρωπαίοι αξιωματούχοι δεν αποκλείουν το ενδεχόμενο αναθεώρησης των διαδικασιών εισαγωγής στα νοσοκομεία και των κριτηρίων που επιτρέπουν τον εντοπισμό των κρουσμάτων ιού.</p>
<p>«Διαθέτουμε κανόνες, υλικό, τεχνικές ντυσίματος και γδυσίματος, αλλά συμπεραίνουμε ότι αυτά δεν έχουν 100% αποτελεσματικότητα, διότι λίγες ασθένειες απαιτούν τέτοια προστατευτικά μέτρα για την αποφυγή της μετάδοσης και τα αντανακλαστικά δεν είναι δεδομένα», τονίζει ένας ειδικός, ο οποίος, αναφερόμενος στην υπόθεση του σκύλου της Ισπανίδας νοσοκόμας, επεσήμανε το κενό σχετικά με τα κατοικίδια ζώα, όσον αφορά τα μέτρα κατά του Έμπολα. «Από όσο γνωρίζω, κανείς δεν έθεσε το θέμα “τι θα κάνουμε με τα οικόσιτα ζώα’», ανέφερε.</p>
<p>Ανησυχία προκαλεί η προειδοποίηση του καθηγητή Νέιθαν Κλάμεκ, ειδικού λοιμωξιολόγου στο εντεταλμένο νοσοκομείο των Βρυξελλών: «Η πλειοψηφία των μεγάλων χωρών διαθέτουν κανόνες και μέτρα, αλλά υπάρχουν αρκετά κενά ώστε να μην είναι δυνατόν να αποκλεισθούν σφάλματα». Κυρίως στις χώρες που έχουν πληγεί από τη λιτότητα, όπως η Ελλάδα και η Ισπανία και υπάρχει σημαντική έλλειψη προσωπικού και μέσων, προσθέτει ο καθηγητής, απηχώντας και τις προειδοποιήσεις των ισπανικών συνδικάτων.</p>
<p>Καθησυχαστικά είναι, ωστόσο, τα δεδομένα που παρουσιάζει η ιστοσελίδα Europolitique, η οποία επικαλείται εσωτερικό έγγραφο της Ε.Ε., σύμφωνα με το οποίο, η Πορτογαλία περιλαμβάνεται στις πλέον εξοπλισμένες χώρες, με 37 κλίνες, μονάδες καραντίνας και αεροπλάνα-ασθενοφόρα, μαζί με την Δανία (42 κλίνες), την Ιταλία και τη Γαλλία (21 και 20 κλίνες αντίστοιχα).</p>
<p>«&#8230;διότι, αν και είναι βέβαιο ότι ασθενείς (του Έμπολα) θα φθάσουν στην Ευρώπη, δεν θα υπάρξει επέκταση, διότι οι διαγνωστικές μας ικανότητες, οι δυνατότητες απομόνωσης και ιατρικής φροντίδας των ασθενών είναι αρκετά μεγάλες» για να σπάσει η αλυσίδα της μετάδοσης, επισημαίνει ο καθηγητής Κλάμεκ.</p>
<p>&nbsp;</p>



Πηγή : eReportaz