<p>Στην προσπάθειά του να πείσει τους πολίτες των ΗΠΑ, ότι δεν κινδυνεύουν από την επιδημία του Έμπολα, ο Αμερικανός πρόεδρος Μπαράκ Ομπάμα αποκάλυψε πως αγκάλιασε και φίλησε νοσηλεύτριες που φροντίζουν ασθενείς με Έμπολα στο νοσοκομείο Έμορι της Ατλάντα, στο οποίο νοσηλεύτηκαν τέσσερις άνθρωποι που είχαν διαγνωστεί με τον ιό.</p>
<p>«Έκανα χειραψία, αγκάλιασα, φίλησα, όχι τους γιατρούς, αλλά δύο από τις νοσηλεύτριες στο νοσοκομείο Έμορι, για τη γενναία δουλειά τους στη φροντίδα ασθενών. Ακολούθησαν το πρωτόκολλο, ήξεραν τι έκαναν και ένιωσα απόλυτα ασφαλής», δήλωσε χαρακτηριστικά ο Ομπάμα.<br />
Παράλληλα, ο Αμερικανός πρόεδρος επισήμανε πως ο κίνδυνος να επεκταθεί η επιδημία και στις ΗΠΑ είναι «εξαιρετικά χαμηλός», ωστόσο πρόσθεσε ότι είναι πολύ δύσκολο να ελεγχθεί η εξάπλωση του Έμπολα στη δυτική Αφρική αν δεν αντιμετωπιστεί το πρόβλημα στην πηγή του.</p>
<p>Νωρίτερα, κατά τη διάρκεια της τηλεδιάσκεψης Κορυφής που πραγματοποιήθηκε ανάμεσα στον Μπαράκ Ομπάμα, το Γάλλο ομόλογό του Φρανσουά Ολάντ, τη Γερμανίδα καγκελάριο, Άνγκελα Μέρκελ, και τους πρωθυπουργούς Βρετανίας και Ιταλίας, Ντέιβιντ Κάμερον και Ματέο Ρέντσι, αντίστοιχα, ο Αμερικανός πρόεδρος απέρριψε την πρόταση για ταξιδιωτικό εμπάργκο στις χώρες της δυτικής Αφρικής, εξηγώντας ότι αυτό θα επιδεινώσει ακόμα περισσότερο την κατάσταση και απηύθυνε έκκληση στους ηγέτες της Ευρωπαϊκής Ένωσης να καταβάλουν μια «σημαντικότερη» προσπάθεια προκειμένου να συμβάλουν στη μάχη εναντίον της επιδημίας του ιού Έμπολα. </p>
<p>Οι Ευρωπαίοι ηγέτες από την πλευρά τους χαρακτήρισαν τον ιό Έμπολα «την πλέον σοβαρή υγειονομική κατάσταση εκτάκτου ανάγκης των τελευταίων ετών».</p>



Πηγή : eReportaz