Η πρόεδρος της Βραζιλίας, Ντίλμα Ρούσεφ, εγγυήθηκε ότι η κυβέρνησή της θα διαθέσει όλους τους απαραίτητους πόρους για τη δημιουργία εμβολίου κατά του ιού Ζίκα, σε σημερινή ομιλία της στη βορειοανατολική πόλη Πετρολίνα.

Σημειώνεται ότι μέχρι στιγμής παραμένει άγνωστο εάν ο ιός προκαλεί όντως μικροκεφαλία σε νεογνά, πάθηση η οποία έχει χαρακτηριστικό το μικρό μέγεθος του κεφαλιού το οποίο οδηγεί σε προβλήματα σωματικής και πνευματικής ανάπτυξης.

Την ίδια ώρα, τουλάχιστον 500 περιπτώσεις μικροκεφαλίας έχουν σημειωθεί στη Βραζιλία, κυρίως στις βορειοανατολικές της επαρχίες, με τις περισσότερες μητέρες να έχουν μολυνθεί από τον ιό κατά τη διάρκεια της εγκυμοσύνης.
