<p>Σύμφωνα με Βέλγους ερευνητές, η λύπη είναι το συναίσθημα με τη μεγαλύτερη διάρκεια. Όπως υποστηρίζουν στοιχεία έρευνας, που δημοσιεύθηκαν στο επιστημονικό έντυπο Motivation and Emotion, ο λόγος είναι ότι το συναίσθημα της προκαλείται συνήθως από σοβαρά αίτια.</p>
<p>Η έρευνα, με επικεφαλής τους Φιλίπ Βερντουάν και Σάσκια Λαβρίσεν του Πανεπιστημίου της Λουβέν, περιελάμβανε 233 μαθητές δευτεροβάθμιας εκπαίδευσης, οι οποίοι ερωτήθηκαν για τη διάρκεια 27 διαφορετικών συναισθημάτων τους στο παρελθόν, καθώς και πώς τα αντιμετώπισαν.</p>
<p>Τα στοιχεία έδειξαν μεταξύ άλλων ότι η λύπη μπορεί να διαρκέσει έως και 240 φορές πιο πολύ από τη ντροπή, την έκπληξη, τον θυμό ή τη βαρεμάρα. Μάλιστα, το γεγονός ότι η λύπη προκαλείται από σοβαρά αίτια, όπως ένας θάνατος ή ένα ατύχημα, την καθιστά «βασιλιά» των συναισθημάτων όσον αφορά τη διάρκεια, ενώ πιο σύντομα διαπιστώθηκε πως είναι η ντροπή, η έκπληξη, ο φόβος, η αηδία, η βαρεμάρα, η ανακούφιση κ.α. Επίσης, η ενοχή διαρκεί πολύ περισσότερο από τη ντροπή, ενώ το άγχος πολύ περισσότερο από τον φόβο.</p>
<p>Ενδιαφέρον προκαλεί ότι η βαρεμάρα, αν και μοιάζει να έχει μακρά διάρκεια από κάποιον που το βιώνει, είναι τελικά ένα συναίσθημα σχετικά σύντομο. Ουσιαστικά, ένα επεισόδιο βαρεμάρας έχει συνήθως μικρή διάρκεια – με εξαίρεση ίσως εκείνους που βαριούνται πιο μόνιμα.</p>
<p>Τα συναισθήματα που προκαλούνται από μικρής προσωπικής σημασίας γεγονότα φαίνεται να είναι αυτά που διαρκούν λίγο. Όσο πιο βαθιά επιδρά ένα συμβάν σε έναν άνθρωπο, τόσο περισσότερο διαρκεί το αντίστοιχο συναίσθημα.</p>
<p>Όπως υποστηρίζει η εν λόγω μελέτη, η λύπη τείνει να ανανεώνεται στην πορεία του χρόνου, καθώς ένας άνθρωπος σκέφτεται ξανά και ξανά το συμβάν που του προκάλεσε τη λύπη και τις συνέπειες που έχει αυτό για τη ζωή του.</p>
<p>Σύμφωνα με τον Δρ Βερντουάν, αιτία της διάρκεια ενός οποιουδήποτε συναισθήματος, είναι το στοχαστικό «αναμάσημα» του συμβάντος και του αντίστοιχου συναισθήματος στο μυαλό κάποιου – και αυτό ισχύει τόσο για τα θετικά, όσο και για τα αρνητικά συναισθήματα.</p>



Πηγή : eReportaz