Επίκαιρη ερώτηση προς τον πρωθυπουργό κατέθεσε ο βουλευτής Λάρισας του Ποταμιού και υπεύθυνου του Τομέα Υγείας του κινήματος, Κώστα Μπαργιώτα, για τις πολύμηνες αναμονές για ακτινοθεραπεία στα δημόσια νοσοκομεία, διότι όπως αναφέρεται σε σχετική ανακοίνωση για πολλοστή φορά, ο αναπληρωτής υπουργός Υγείας, Παύλος Πολάκης, δήλωσε κώλυμα να παραστεί χθες στη Βουλή.

Σύμφωνα με τον κ. Μπαργιώτα, που έχει αποστείλει επιστολή και σαν Πρόεδρος της Βουλής για το θέμα, την Πέμπτη είχε προγραμματιστεί να συζητηθεί το θέμα των πολύμηνων αναμονών ασθενών για ακτινοθεραπεία στα Δημόσια νοσοκομεία. Ωστόσο, ο κ. Πολάκης δήλωσε κώλυμα και δεν παρέστη.

«Δυστυχώς, η πολιτική ηγεσία του υπουργείου Υγείας αρνείται συστηματικά να απαντά σε επίκαιρες ερωτήσεις, απαξιώνοντας τον κοινοβουλευτικό έλεγχο» αναφέρει σε ανακοίνωσή του Το Ποτάμι και απευθύνει την ίδια επίκαιρη ερώτηση προς τον πρωθυπουργό.

Ο κ. Μπαργιώτας ζητά να μάθει, πότε θα ολοκληρωθεί η διαδικασία των προσλήψεων 4Κ και 5Κ, με ποιο κριτήριο έγινε η επιλογή των νοσοκομείων που θα στελεχωθούν με πρόσθετο προσωπικό, με ποια λογική προκηρύσσονται θέσεις σε νοσοκομεία στα οποία δεν υπάρχουν ακτινοθεραπευτικά τμήματα και αν έχουν δρομολογηθεί οι 42 προσλήψεις για την υλοποίηση της δωρεάς του Ιδρύματος «Σταύρος Νιάρχος».

Αξίζει να σημειωθεί ότι, ο χρόνος αναμονής για ακτινοθεραπεία στα δημόσια νοσοκομεία κυμαίνεται από 2 έως 5 μήνες, ενώ και ο τεχνολογικός εξοπλισμός των ακτινοθεραπευτικών κέντρων στις δημόσιες δομές θεωρείται απαρχαιωμένος.

Με βάση τα διεθνή δεδομένα, η Ελλάδα θα έπρεπε να έχει 60 μηχανήματα ενώ έχει 37, από τα οποία μόνο 24 είναι στο δημόσιο τομέα. Τα 14 από αυτά είναι πεπαλαιωμένα, παρουσιάζουν συνεχείς βλάβες ή δεν υποστηρίζονται πλέον από τις εταιρίες.

Το Ιδρυμα «Σταύρος Νιάρχος» έχει προχωρήσει σε δωρεά ύψους 16 εκατ. ευρώ, η οποία αφορά την προμήθεια 7 γραμμικών επιταχυντών σε ισάριθμα νοσοκομεία του ΕΣΥ, αλλά για να προχωρήσει, το ίδρυμα έχει θέσει ως μοναδικό όρο να ληφθούν όλα τα αναγκαία μέτρα, όπως προσλήψεις κλπ., ώστε να λειτουργήσουν πλήρως.

Πάντως, σε πρόσφατη απάντηση του υπουργείου Υγείας σε σχετική επιστολή του Ιατρικού Συλλόγου Αθηνών στα τέλη Μαρτίου αναφέρεται ότι επίκεινται 11 προσλήψεις σε έξι νοσοκομεία, που όμως δεν έχουν ακτινοθεραπευτικά τμήματα, ενώ δεν έχουν συμπεριληφθεί νοσοκομεία της περιφέρειας που αντιμετωπίζουν οξύ πρόβλημα.

Πηγή: health.in.gr