Τη Δευτέρα 11/5/2014 πραγματοποιήθηκε στο Υπουργείο Υγείας σύσκεψη του Δ.Σ. του ΕΟΠΥΥ με τον Υπουργό Υγείας κ. Π. Κουρουμπλή, τον Αναπληρωτή Υπουργό Υγείας κ. Α. Ξανθό και τον Γεν. Γραμματέα κ. Σπ. Κοκκινάκη.
Ο Πρόεδρος του Πανελληνίου Ιατρικού Συλλόγου κ. Μιχαήλ Βλασταράκος κατά τη διάρκεια της σύσκεψης, ως μέλος του Δ.Σ. και Πρόεδρος του Π.Ι.Σ., έθεσε ενώπιων όλων των παραγόντων την αγωνία του και την αντίθεσή του για τον ελλιπή προϋπολογισμό και την αδυναμία εκτέλεσής του, μέσα από την ελλιπή χρηματοδότηση (0,28% του AEΠ δηλαδή 526 εκατομμύρια, ενώ άρχισε από 0,6% του ΑΕΠ) και τις υπερεκτιμημένες ασφαλιστικές εισφορές ασθένειας οι οποίες λόγω της ύφεσης και ανεργίας δεν πρόκειται σε καμία περίπτωση να εισπραχθούν.
Ταυτόχρονα, την παράνομη παρακράτηση της απευθείας μεταφοράς των εισφορών ασθένειας από τα Ταμεία στον ΕΟΠΥΥ οι οποίες παρακρατούνται προφανώς για πληρωμή άλλων υποχρεώσεων, την παράνομη - από το ΙΚΑ προς τον ΕΟΠΥΥ - παρακράτηση ποσοστού 4,5% επί των πόρων του ΕΟΠΥΥ ως αποζημίωση για δαπάνες διαχείρισης – διοίκησης που παρέχει στον ΕΟΠΥΥ και στο ΤΕΑΥΕΟ για τα έτη 2012-2014, (η κράτηση υπέρ ΤΕΑΥΕΟ 0,5% σταμάτησε το 2015). Δεν υπάρχει για την αποζημίωση αυτή Νομοθετική ρύθμιση.
Όλα αυτά μαζί με τα 2,2 δις. απλήρωτες οφειλές που υπάρχουν σήμερα, θα σημάνουν μεγάλες επιπτώσεις στους παρόχους υγείας και στους ασφαλισμένους.
Εξέφρασε την έντονη αντίθετή του με τον τρόπο λειτουργίας του ΕΟΠΥΥ, τον αποκλεισμό του Πανελληνίου Ιατρικού Συλλόγου από το Δ.Σ. του ΕΟΠΥΥ μέχρι τον Οκτώβριο του 2014, το «μεγάλο σκάνδαλο» κατά την άποψη του ΠΙΣ, του ελέγχου από ιδιωτικές Ελεγκτικές Εταιρείες, την υπόμνησή του ότι έχει καταψηφίσει την λειτουργία τους για το 2015, την αμφιβολία του για τα αποτελέσματα των ελέγχων και εάν το πόσο διατεθειμένοι είναι οι Διευθυντές και υπάλληλοι των ΠΕΔΥ, να υπογράψουν τις αποφάσεις των Ελεγκτικών Εταιρειών.
Ανέφερε επίσης ότι οι εργαζόμενοι του ΕΟΠΥΥ δια του Σωματείου τους, είχαν εκφράσει εντός του Δ.Σ. του ΕΟΠΥΥ όπου είχαν προσκληθεί, και οι ίδιοι την αντίθεσή τους δηλώνοντας ότι μπορούσαν να διεκπεραιώσουν το έργο αυτό οι υπάλληλοι του ΕΟΠΥΥ.
Η καθυστέρηση στην αποπληρωμή των παρόχων υγείας, βαρύνει αποκλειστικά την Διοίκηση του ΕΟΠΥΥ, όπως επίσης και η καθυστέρηση στην εφαρμογή Υπουργικών αποφάσεων του παρελθόντος και οι μεταθέσεις στην Πολιτική Ηγεσία του εποπτεύοντος Υπουργείο Υγείας, δεν την απαλλάσσουν των ευθυνών.
Οι υποχρεώσεις εκάστου και οι αποφάσεις των αρμοδίων οργάνων οριοθετούνται νομικά και κανονιστικά.
Ως Πρόεδρος του Πανελληνίου Ιατρικού Συλλόγου και ως μέλος του Δ.Σ. του ΕΟΠΥΥ, δηλώνω απερίφραστα προς κάθε κατεύθυνση ότι θα προβώ σε όλες τις αναγκαίες ενέργειες, μέσα και έξω από το Διοικητικό Συμβούλιο του ΕΟΠΥΥ, προκειμένου
- να αποκαλυφθούν πράξεις και ενέργειες οι οποίες έθεσαν σε περιπέτεια και επιβαρύνσεις το Ιατρικό Σώμα και τους ασφαλισμένους
- να αποδοθούν ευθύνες όπου υπάρχουν
- να προσπαθήσω μέσα από την συνεργασία - καταρχήν με τα όργανα της πολιτείας - για την λειτουργία του ΕΟΠΥΥ με κανόνες που θα επαναφέρουν τον απαξιωμένο ρόλο του στην κοινωνία (παρόχους και πολίτες) σε επίπεδα συμβατά με τη λειτουργία ευνομούμενης πολιτείας.