Ο φετινός εορτασμός της Παγκόσμιας Ημέρας Σκλήρυνσης Κατά Πλάκας είχε έναν ιδιαίτερο συμβολισμό και μία ξεχωριστή “ενέργεια”. Την “ενέργεια” όλου του κόσμου, που ανταποκρίθηκε στο κάλεσμα του Συλλόγου Ατόμων με Σκλήρυνση Κατά Πλάκας (ΣΑμΣΚΠ), στη δράση ενημέρωσης και ευαισθητοποίησης που διοργάνωσε, την Τρίτη 26 Μαΐου, με μήνυμα «Μαζί σε κάθε βήμα». Η δράση εντάσσεται στα πλαίσια του «Μήνα Ευαισθητοποίησης για τη ΣΚΠ» και υλοποιήθηκε με την ευγενική υποστήριξη της GENESIS Pharma.

Στο περίπτερο του Συλλόγου, ειδικοί συνεργάτες ενημέρωναν το κοινό για τη νόσο από το πρωί. Παράλληλα, εκατοντάδες μέλη, εθελοντές και φίλοι του Συλλόγου συμμετείχαν στη δράση δίνοντας τη δική τους ενέργεια. Ανάμεσά τους και εκπρόσωποι της επιστημονικής κοινότητας, όπως ο Αναπληρωτής Καθηγητής Νευρολογίας Α.Π.Θ. και Γραμματέας Δ.Σ. Ελληνικής Ακαδημίας Νευροανοσολογίας (ΕΛΛΑΝΑ), κ. Νικόλαος Χ. Γρηγοριάδης, ο Ειδικός Φυσικής Ιατρικής και Αποκατάστασης, κ. Ζήκος Κέντρος, ο Πρόεδρος του Πανελλήνιου Συλλόγου Κυστικής Ίνωσης, κ. Δημήτρης Κοντοπίδης και η Καθηγήτρια ΤΕΙ Αθήνας, κα Δανάη Μπακαλίδου. Στην εκδήλωση παρευρέθηκαν επίσης, η Ελληνίδα Πρωταθλήτρια Μαραθώνιας Κολύμβησης, Κέλλυ Αραούζου, η παρουσιάστρια Κατερίνα Καραβάτου και οι ηθοποιοί Πέτρος Φιλιππίδης, Πυγμαλίωνας Δαδακαρίδης, Τζένη Θεωνά και Ιωάννα Τριανταφυλλίδου.

<a href="http://www.healthreportaz.gr/wp-content/uploads/2015/05/ms2015_04.jpg" rel="attachment wp-att-5479"><img class="alignnone  wp-image-5479" src="http://www.healthreportaz.gr/wp-content/uploads/2015/05/ms2015_04-300x211.jpg" alt="MS2015_04" width="643" height="452" /></a>

Η ενέργεια κορυφώθηκε το βράδυ με τη φωταγώγηση ολόκληρης της Πλατείας Συντάγματος στο συμβολικό πορτοκαλί χρώμα της Παγκόσμιας Ημέρας για τη Σκλήρυνση Κατά Πλάκας.

Η Πρόεδρος του Συλλόγου Ατόμων Σκλήρυνσης Κατά Πλάκας και της Πανελλήνιας Ομοσπονδίας, κα Βάσω Μαράκα, δήλωσε σχετικά: «Είμαι πολύ χαρούμενη, γιατί η εκδήλωση είχε χρώμα, μουσική και μεγάλη επιτυχία και αυτό φάνηκε από το ενδιαφέρον του κόσμου που ήρθε κοντά μας, για να ενημερωθεί για την άγνωστη ΣΚΠ. Πολλοί περαστικοί, αλλά και φίλοι, γνωστοί, εθελοντές, στάθηκαν στο περίπτερο του Συλλόγου και μας έδωσαν τη δική τους «ενέργεια», ώστε εμείς οι ασθενείς να συνεχίσουμε τις προσπάθειες που κάνουμε μέσω του ΣΑμΣΚΠ για την καλύτερη ποιότητα ζωής όλων των πασχόντων».

«Με αφορμή την Παγκόσμια Ημέρα ΣΚΠ είμαστε σήμερα εδώ να στηρίξουμε το Σύλλογο και τα μέλη του. Όλοι μαζί, ενώνουμε τη φωνή μας και μεταφέρουμε μηνύματα αισιοδοξίας για ένα καλύτερο σήμερα και ένα ακόμη καλύτερο αύριο. Είναι μεγάλα τα άλματα που έχουν γίνει στην πρόοδο της θεραπευτικής τα τελευταία 25 χρόνια. Σήμερα έχουμε στη διάθεσή μας 11 φάρμακα, που μας δίνουν τη δυνατότητα να αντιμετωπίσουμε τη νόσο, ενώ γίνονται βήματα ώστε να πετύχουμε καλύτερο συνδυασμό αποτελεσματικότητας και ασφάλειας από τα πρώτα κιόλας στάδια της νόσου. Ειδικά στην κατηγορία των ασθενών που πάσχουν από την πιο συχνή μορφή, που είναι η μορφή με εξάρσεις και υφέσεις» τόνισε ο Αναπληρωτής Καθηγητής Νευρολογίας Α.Π.Θ. και Γραμματέας Δ.Σ. Ελληνικής Ακαδημίας Νευροανοσολογίας (ΕΛΛΑΝΑ), κ. Νικόλαος Χ. Γρηγοριάδης.

Ο κος Κώστας Ευριπίδης, Διευθύνων Σύμβουλος της GENESIS Pharma τόνισε: «Έχοντας πάντα στο επίκεντρο των δράσεών μας τον άνθρωπο, στεκόμαστε στο πλευρό των Συλλόγων Ασθενών με ΣΚΠ, στηρίζοντας κάθε πρωτοβουλία τους. Η σημερινή ενέργεια για την ενημέρωση και την ευαισθητοποίηση του κοινού είχε έναν ιδιαίτερο συμβολισμό. Είμαστε πολύ χαρούμενοι που και ο κόσμος αγκάλιασε το σκοπό αυτό και δεσμευόμαστε ότι θα συνεχίσουμε να ενισχύουμε τις προσπάθειες τους με κάθε τρόπο».