Την ενεργοποίηση πρόβλεψης της Συνθήκης της Γενεύης για σύσταση ανεξάρτητης ερευνητικής επιτροπής που θα ρίξει φως στο βομβαρδισμό του νοσοκομείου στην Κουντούζ, ζητούν οι Γιατροί Χωρίς Σύνορα.

Το κυριότερο σημείο που θέλουν να διαλευκανθεί είναι πως κινήθηκε η εντολή για βομβαρδισμό στην ιεραρχία των στρατιωτικών δυνάμεων, καθώς ο βομβαρδισμός είχε ως αποτέλεσμα να χάσουν τη ζωή τους 22 άτομα.

Οι MSF ανέφεραν πως η σύσταση ερευνητικής επιτροπής θα ήταν πρώτη του είδους της υπό τη Συνθήκη της Γενεύης.

«Η επίθεση το Σαββατοκύριακο δεν ήταν απλώς επίθεση στο νοσοκομείο, αλλά επίθεση στην ίδια τη Συνθήκη που δεν μπορεί να γίνει ανεκτή» είπε η επικεφαλής των MSF, Ζοάν Λιου.

Η οργάνωση ανέφερε πως προτείνει τη σύσταση της επιτροπής ως πρώτο μέτρο για τη συγκέντρωση στοιχείων γύρω από το χτύπημα και την πορεία της διαταγής -στόχος δεν είναι «ακόμη» η κίνηση νομικών διαδικασιών.

Ο αμερικανός διοικητής της διεθνούς δύναμης στο Αφγανιστάν, ο στρατηγός Τζον Κάμπελ, είχε αναφέρει πως οι αφγανικές δυνάμεις ζήτησαν την αμερικανική επιδρομή στην Κουντούζ. Ο στρατηγός Κάμπελ είπε ότι ο στρατός θα διασφαλίσει ότι θα υπάρξει διαφάνεια στην έρευνα για το περιστατικό.