Μετά από μία παροδική, 24ωρη ύφεση, που περιόρισε τις απώλειες και τα βαριά περιστατικά, η επιδημία της γρίπης συνεχίζει να σκορπά το θάνατο, καθώς σύμφωνα με τα στοιχεία του Κέντρου Ελέγχου και Πρόληψης Νοσημάτων (ΚΕΕΛΠΝΟ), το τελευταίο 24ωρο καταγράφηκαν πέντε νέοι θάνατοι, έναντι δύο θανάτων που είχαν σημειωθεί προχθές.

Με τα πέντε νέα θύματα των επιπλοκών της γρίπης, ο αριθμός των νεκρών έχει φτάσει στους 115, έχοντας μάλιστα υπερβεί κατά 4 τα συνολικά θύματα της περσινής περιόδου γρίπης.

Την ίδια ώρα, αύξηση καταγράφεται επίσης και στον αριθμό των σοβαρών περιστατικών γρίπης με επιπλοκές από τη νόσο, που χρειάζεται να νοσηλευτούν σε Μονάδα Εντατικής Θεραπείας (ΜΕΘ). 

Σήμερα, στις 118 από τις 440 διαθέσιμες ΜΕΘ της χώρας νοσηλεύονται διασωληνωμένοι ασθενείς με γρίπη. Την ίδια στιγμή, άλλοι 29 άνθρωποι περιλαμβάνονται στη λίστα αναμονής για ένα κρεβάτι ΜΕΘ.

Συνολικά, από την αρχή του έτους 356 ασθενείς με γρίπη έχουν νοσηλευτεί σε ΜΕΘ, αριθμός που οι ειδικοί εκτιμούν ότι θα αυξηθεί σημαντικά έως το τέλος Μαρτίου, οπότε και αναμένεται να σημάνει η λήξη της επιδημίας γρίπης. 
