Η Γ’ Χειρουργική Κλινική του ΙΑΣΩ General, υπό την αιγίδα του Ιατρικού Συλλόγου Αθηνών, θα πραγματοποιήσει Επιστημονική Ημερίδα με θέμα «H επίδραση της κλινικά σοβαρής παχυσαρκίας στη σύλληψη και την κύηση. Ο ρόλος της συντηρητικής θεραπείας και οι ενδείξεις χειρουργικής αντιμετώπισης» το Σάββατο 4 Απριλίου 2015, στις 10:30π.μ. στο Αμφιθέατρο της Γενικής, Μαιευτικής &amp; Γυναικολογικής Κλινικής ΙΑΣΩ (Λ. Κηφισίας 37-39, Μαρούσι).

Στόχος της ημερίδας είναι η ενημέρωση ασθενών και ιατρών ότι η τεκνοποίηση παχύσαρκων γυναικών είναι εφικτή υπό κατάλληλες συνθήκες που περιλαμβάνουν το σωστό προγραμματισμό προ της σύλληψης, την ορθή αξιολόγηση της παχυσαρκίας και ενδεχόμενα τη χειρουργική αντιμετώπιση αυτής πριν την κύηση σε περιπτώσεις όπου ενδείκνυται. Αναγκαία είναι η ορθή διαιτολογική ενημέρωση και σαφέστατα η αγαστή συνεργασία και ο συντονισμός ομάδας ιατρών (γυναικολόγου, ενδοκρινολόγου, χειρουργού, πλαστικού χειρουργού), με στόχο την ολιστική αντιμετώπιση των γυναικών με παχυσαρκία που επιθυμούν να αποκτήσουν μία ομαλή εγκυμοσύνη και συγχρόνως να έχουν μία φυσιολογική ζωή στη συνέχεια.

Την Ημερίδα θα χαιρετήσουν οι κ.κ. Εμμανουήλ Διακομανώλης, Πρόεδρος του Επιστημονικού Συμβουλίου ΙΑΣΩ και Γεώργιος Πατούλης, Πρόεδρος του Ιατρικού Συλλόγου Αθηνών. Συντονιστής θα είναι ο κ. Αχιλλέας Ρέντης, Διευθυντής Γ΄ Χειρουργικής Κλινικής, ΙΑΣΩ General και ομιλητές οι κ.κ. Παρασκευή Μεντζελοπούλου, Ενδοκρινολόγος - Διαβητολόγος, Χαράλαμπος Σπυρόπουλος, Χειρουργός, Nancy Mead, Κλινική Διαιτολόγος και Γεώργιος Σκούρας, Πλαστικός Χειρουργός.