Η συχνή χρήση των smartphones και των tablets εμποδίζει την ομαλή κοινωνική και συναισθηματική ανάπτυξη των παιδιών υποστηρίζουν αμερικανοί ερευνητές που αξιολόγησαν όλες τις μέχρι σήμερα δημοσιευμένες μελέτες επί του θέματος.

Σύμφωνα με άρθρο που δημοσιεύεται στο επιστημονικό έντυπο <b>Pediatrics</b>, επιστημονική ομάδα της Ιατρικής Σχολής του Πανεπιστημίου της Βοστώνης, με επικεφαλής την Δρ Τζένι Ραντέσκι, έκανε εκτεταμένη ανασκόπηση της διαθέσιμης βιβλιογραφίας για τις επιπτώσεις των «έξυπνων» συσκευών στα παιδιά.

Από την επεξεργασία των δεδομένων κατέληξαν στο συμπεράσματα ότι, η συχνή χρήση των tablets και smartphones συντελεί σε ελλιπή συναισθηματική και κοινωνική ανάπτυξη του παιδιού. Αυτό, όπως υποστηρίζουν, μπορεί να επηρεάσει την ικανότητά του να επικοινωνεί με τους άλλους και να ελέγχει τον εαυτό του. Επίσης, προέκυψαν ενδείξεις ότι, η χρήση των διαδραστικών αυτών συσκευών από παιδιά κάτω των τριών ετών μπορεί να συντελέσει σε δυσχερή ανάπτυξη των μαθηματικών δεξιοτήτων τους.

«Αν αυτές οι συσκευές γίνουν η κυρίαρχη μέθοδος απασχόλησης των παιδιών, θα μπορέσουν άραγε να αναπτύξουν τους δικούς τους εσωτερικούς μηχανισμούς αυτορύθμισης;» διερωτώνται οι ερευνητές.

Η Δρ Ραντέσκι συστήνει στους γονείς να ενθαρρύνουν τα παιδιά για «άμεση διαδραστική επαφή ανθρώπου με άνθρωπο. Είναι ζωτικό όλη η οικογένεια να αφιερώνει καθημερινά χρόνο για επαφή και επικοινωνία, αφήνοντας στην άκρη την τηλεόραση, τους υπολογιστές και τα κινητά».

Εξάλλου, μελέτες έχουν αποδείξει ότι τα παιδιά μαθαίνουν περισσότερα πράγματα και αναπτύσσονται πιο φυσιολογικά και καλλιεργούν καλύτερα την ενσυναίσθηση, όταν εντάσσονται σε ομάδες και επικοινωνούν με το κοινωνικό περίγυρό τους.

Επιπλέον, σύμφωνα τους ερευνητές, το να παίζει ένα μικρό παιδί με τα «τουβλάκια» του, μπορεί τελικά να το βοηθήσει περισσότερο να αναπτύξει μαθηματικές ικανότητες, παρά όταν είναι «καρφωμένο» σε μια οθόνη, έστω και διαδραστική. Βέβαια, υπάρχουν και διαδραστικά προγράμματα, όπως τα ηλεκτρονικά παιδικά βιβλία, που είναι όντως χρήσιμα για την ανάπτυξη του παιδιού, όταν πρόκειται όμως για την σχολική ηλικία και όχι νωρίτερα.