<p>Στην ηλικία των 80 ετών βελτιώνεται η ποιότητα του ύπνου, σύμφωνα με νέα έρευνα του «Κέντρου Ύπνου και Κιρκαδιανής νευρολογίας» του πανεπιστημίου της Πενσυλβάνια.</p>
<p>Ερευνητές μελέτησαν την ποιότητα του βραδινού ύπνου 150.000 ενηλίκων, διαπιστώνοντας ότι, παρά την ύπαρξη διαφόρων προβλημάτων υγείας που μπορούν να έχουν αρνητικές συνέπειες στον ύπνο (τα προβλήματα αυξάνονται όσο γερνάει κάποιος), τα άτομα άνω των 80 ετών, κοιμούνται καλύτερα από όλους τους υπόλοιπους. Υπό την προϋπόθεση, πάντα, ότι δεν πάσχουν από κατάθλιψη ή άλλο πρόβλημα υγείας.</p>
<p>Οι επιστήμονες επεδίωξαν το τεράστιο δείγμα των 150.000 ερωτηθέντων, καθώς δεν θέλησαν να περιοριστούν σε κάποιο μικρό αριθμό εθελοντών που θα τους εξέταζαν σε εργαστηριακά πειράματα. Οι 150.000 απάντησαν τηλεφωνικά σε συγκεκριμένο ερωτηματολόγιο, ενώ επιλέχθηκαν τυχαία.</p>
<p>Έπειτα από απομόνωση άλλων παραγόντων στις απαντήσεις, όπως η κατάσταση της υγείας, οι ερευνητές συμπέραναν ότι τα άτομα άνω των 70, είχαν λιγότερα παράπονα για την ποιότητα του ύπνου τους, σε σχέση με άλλες ηλικίες. Μάλιστα οι ηλικίες 40 – 50 χρονών διαμαρτύρονταν εντονότερα και περισσότερο, ότι η ποιότητα του ύπνου τους είναι μέτρια ή χειροτερεύει σε σχέση με πριν. Μετά τα 50 οι απαντήσεις έδειξαν ότι ο ύπνος βελτιώνεται και πάλι.</p>
<p>Σύμφωνα με τα όσα δήλωσε ο επικεφαλής της ομάδας των ερευνητών, δρ Γκάρντνερ, η έρευνα αρχικά ξεκίνησε για να επιβεβαιώσει πως «όσο γερνάμε χαλάει η ποιότητα του ύπνου μας και κοιμόμαστε χειρότερα. Τελικά τα ευρήματα μας αναγκάζουν να αναθεωρήσουμε αυτά που ξέραμε για τον ύπνο των ηλικιωμένων».</p>



Πηγή : eReportaz