<div class="newsabstract">

Το υπουργείο Υγείας ανακοίνωσε ότι θα καταβάλει σε συνεργασία με το Υπουργείο Μεταναστευτικής Πολιτικής κάθε προσπάθεια ώστε να αντιμετωπιστούν με τον καλύτερο δυνατό τρόπο τα υγειονομικά ζητήματα για τους πρόσφυγες που έχουν κατασκηνώσει στο Πεδίο του Άρεως.

</div>
<div class="newsbody">

Κάθε προσπάθεια ώστε να αντιμετωπιστούν με τον καλύτερο δυνατό τρόπο τα υγειονομικά ζητήματα για τους πρόσφυγες που έχουν κατασκηνώσει στο Πεδίο του Άρεως ανακοίνωσε ότι θα καταβάλει το υπουργείο Υγείας σε συνεργασία με το Υπουργείο Μεταναστευτικής Πολιτικής, τους εμπλεκόμενους φορείς και τους αλληλέγγυους πολίτες που έχουν σπεύσει από την πρώτη στιγμή στο σημείο.

Πιο συγκεκριμένα, έχουν ληφθεί οι παρακάτω πρωτοβουλίες:

- Υπάρχει καθημερινή παρουσία Κινητής Μονάδας του Κέντρου Ελέγχου και Πρόληψης Νοσημάτων (ΚΕΕΛΠΝΟ)

- Οι παριστάμενοι υγειονομικοί της Μονάδας του ΚΕΕΛΠΝΟ συνεργάζονται πλέον με την Ομάδα Υγείας της αυτο-οργανωμένης Πρωτοβουλίας Αλληλεγγύης και με τους διαμεσολαβητές της Αφγανικής κοινότητας

- Σύντομα θα γίνει διανομή μεταφρασμένου έντυπου υλικού για την ανάγκη τήρησης βασικών κανόνων υγιεινής και για την οικοδόμηση εμπιστοσύνης απέναντι στους υγειονομικούς που βρίσκονται στο χώρο

- Έχουν ξεπεραστεί τα αρχικά προβλήματα και θα υπάρχει άμεση ανταπόκριση του ΕΚΑΒ στις επείγουσες ανάγκες διακομιδής στα νοσοκομεία

- Θα γίνει άμεσα επιδημιολογική καταγραφή του πληθυσμού που διαμένει στο Πεδίο του Άρεως και λήψη κατάλληλων μέτρων προστασίας της υγείας του, από τις Μονάδες του ΚΕΕΛΠΝΟ

- Καθημερινά καταγράφονται οι ανάγκες και γίνεται διανομή φαρμάκων και αντισηπτικών σε συνεννόηση με την ομάδα από την Πρωτοβουλία Αλληλεγγύης και τους Γιατρούς του Κόσμου.

- Γίνονται οι απαραίτητες ενέργειες ώστε τις επόμενες μέρες, με τη μετεγκατάσταση στο νέο χώρο, να πραγματοποιηθούν εμβολιασμοί στα παιδιά και σε όσους ενήλικες απαιτείται.

- Έχει αποσταλεί εγκύκλιος στην 1η και τη 2η Υγειονομική Περιφέρεια (Υ.ΠΕ) για τη δωρεάν εξέταση των προσφύγων που διακομίζονται στα νοσοκομεία

- Υπάρχει διαρκής επικοινωνία του Υπουργείου με τις Υ.ΠΕ. και τις διοικήσεις των νοσοκομείων για τα θέματα που προκύπτουν καθημερινά

- Όταν το απαιτούν οι συνθήκες, διατίθενται αυτοκίνητα του Υπουργείου Υγείας για μεταφορά προσφύγων σε δομές υγείας για εξετάσεις

- Γίνονται συνεχείς παρεμβάσεις στις αρμόδιες Υπηρεσίες για να διασφαλιστεί η καθαριότητα του χώρου και οι ικανοποιητικές συνθήκες υγιεινής

- Έχουν παραχωρηθεί 35 σκηνές που ήταν αποθηκευμένες στην Κεντρική Αποθήκη του Υπουργείου για την μετεγκατάσταση στον Ελαιώνα, καθώς και 70 κρεβάτια από τον Ελληνικό Ερυθρό Σταυρό;

- Στον Ελαιώνα θα υπάρχει κλιματιζόμενος οικίσκος όπου θα στεγαστεί ιατρείο στελεχωμένο από γιατρούς του ΚΕΕΛΠΝΟ, των ΓτΚ, του ΙΣΑ και αρκετούς γιατρούς που δουλεύουν στο σύστημα υγείας και έχουν προσφερθεί να βοηθήσουν.

Το Υπουργείο Υγείας ευχαριστεί ολόψυχα τις αυτο-οργανωμένες ομάδες αλληλέγγυων πολιτών που όλες αυτές τις μέρες αντιμετώπισαν εθελοντικά αυτή την ανθρωπιστική κρίση με εξαιρετική οργάνωση και υπευθυνότητα, ξεπερνώντας τα προβλήματα που έθετε η έλλειψη οργάνωσης και γρήγορων αντανακλαστικών του κρατικού μηχανισμού.

</div>