<div class="middle_middle_column_box_text">

Από τους 1259 (322 άνδρες και 937 γυναίκες) ωφελουμένους των Κοινωνικών Κέντρων της ΚΕΚΠΑ - ΔΙΕΚ στο δήμο Βόλου, σε 117 (14,8 %) γυναίκες ηλικίας από 60 έως 75 ετών διαγνώστηκε εγκατεστημένη οστεοπόρωση. Τα περιστατικά παραπεμφθήκαν για περαιτέρω έλεγχο, μπήκαν σε φαρμακευτική αγωγή και εντάχτηκαν σε προγράμματα άσκησης.

Τα παραπάνω στοιχεία δόθηκαν από την ΚΕΚΠΑ - ΔΙΕΚ με αφορμή εκδήλωση με θέμα «Ενεργοποιήσου, Ενημερώσου, Πρόλαβε» που διοργανώνει -ενόψει της Παγκόσμιας Ημέρας Οστεοπόρωσης- το Τμήμα Ποιότητας Ζωής, Πρόληψης και Προαγωγής Υγείας της ΚΕΚΠ Α- ΔΙΕΚ του δήμου Βόλου. Η εκδήλωση με κύριο ομιλητή τον Ορθοπεδικό Ιατρό κ. Δ. Καφίδα θα πραγματοποιηθεί αύριο, Τετάρτη, στο Κοινωνικό Κέντρο Ν. Δημητριάδας (Αγ. Δημητρίου με Δημητρίου Πολιορκητού, έναντι εκκλησίας Αγ. Δημητρίου), στις 6 το απόγευμα.

Οι μυοσκελετικές παθήσεις όπως η οστεοπόρωση ή η οστεοαρθρίτιδα, επηρεάζουν περισσότερους από 1,7 δισ. ανθρώπους παγκοσμίως και αποτελούν τη δεύτερη μεγαλύτερη αιτία διαβίωσης με σωματική ανικανότητα. Σύμφωνα με μία μελέτη του 2010, περίπου 22 εκατ. γυναίκες και 5.5 εκατ. άνδρες στην Ευρωπαϊκή Ενωση, ηλικίας μεταξύ 50-84 ετών, ενδέχεται να πάθουν οστεοπόρωση έως 23% μέχρι το 2025.

Η επιβάρυνση της ασθένειας μόνο στην Ελλάδα είναι τεράστια. Κατά προσέγγιση 86.000 νέα κατάγματα (40% στην σπονδυλική στήλη, 20% στο ισχίο, 20% στο καρπό και 20% στα διάφορα άλλα οστά) λόγω ευθραυστότητας συμβαίνουν ετησίως και περίπου 640.000 άνθρωποι ηλικίας 50 ετών και άνω, υπολογίζεται ότι έχουν οστεοπόρωση. Η οικονομική επιβάρυνση των νέων και προηγούμενων καταγμάτων, ξεπερνά τα €680 εκατ. ανά έτος και λόγω της γήρανσης του πληθυσμού, αναμένεται να αυξηθεί μέχρι 20% σε περίπου €814 εκατ. το 2025.

Οπως ανέφερε η πρόεδρος της ΚΕΚΠΑ-ΔΙΕΚ κ. Μορφογιάννη «κύριος στόχος της εκδήλωσης είναι η διάδοση στο ευρύ κοινό των τρόπων της έγκαιρης διάγνωσης και της λήψης των προληπτικών μέτρων που απαιτούνται για να αποφευχθούν τα εύκολα κατάγματα που προκαλεί η οστεοπόρωση και τα οποία έχουν σαν αποτέλεσμα την αυξημένη θνητότητα (1 στους 10 θανάτους) ιδίως σε άτομα τρίτης ηλικίας, την κακή ποιότητα ζωής και το σοβαρό κοινωνικό και οικονομικό κόστος.

Η ΚΕΚΠΑ –ΔΙΕΚ μέσα από τα Κοινωνικά της Κέντρα παρέχει τη δυνατότητα στους πολίτες να ενημερωθούν για τα μέτρα πρόληψης αυτής της σιωπηλής και ύπουλης νόσου καθώς και τη δυνατότητα πολιτών να ενταχθούν σε ομάδες άσκησης με φυσικοθεραπευτή και επίβλεψη ιατρού, σε πρόγραμμα διακοπής καπνίσματος και απώλειας βάρους καθώς και στην παροχή συμβουλευτικής υγείας για την καλύτερη αντιμετώπιση της νόσου και καλύτερη ποιότητα ζωής».

&nbsp;

</div>