<p>Αισιόδοξος για την αντιμετώπιση του Έμπολα εμφανίστηκε ο Αμερικανός πρόεδρος Μπαράκ Ομπάμα, στη διάρκεια ανακοίνωσης που πραγματοποίησε. </p>
<p>Ο κ. Ομπάμα τόνισε πως είναι απαραίτητο οι ΗΠΑ να παραμείνουν στην πρώτη γραμμή για τη μάχη κατά του Έμπολα και επισήμανε πως όταν ξέσπασε «η καταστροφή, οι Αμερικανοί βοήθησαν. Καμία άλλη χώρα δεν έκανε όσα κάνει η Αμερική».</p>
<p>«Μπορεί να αντιμετωπιστεί ο Έμπολα, αλλά πρέπει να είμαστε σε επιφυλακή και να μείνουμε ενωμένοι. Πρέπει να μείνουμε πρώτοι στον αγώνα γιατί ο κόσμος βλέπει αυτό που κάνουμε», σημείωσε ο Αμερικανός πρόεδρος και χαρακτήρισε «έργο Θεού» τις υπηρεσίες που προσφέρουν οι εργαζόμενοι στις πληγείσες περιοχές. </p>
<p>Ακόμα, επισήμανε πως «Θα παραμείνουμε σε επιφυλακή μέχρι να τεθεί υπό έλεγχο ο ιός στην εστία του», και πρόσθεσε ότι είναι σημαντικό να διασφαλιστεί ότι «ο επαγγελματισμός, το πάθος, η αφοσίωση του ιατρικού προσωπικού μπορεί να αξιοποιηθεί στις πληγείσες χώρες».</p>
<p>Ο κ. Ομπάμα ανακοίνωσε πως αύριο πρόκειται να συναντηθεί με γιατρούς που επέστρεψαν από τη δυτική Αφρική, αλλά και όσους πρόκειται να ταξιδέψουν στις χώρες αυτές για να τους δώσει συγχαρητήρια.</p>
<p>«Δε θέλουμε να αποθαρρύνουμε το ιατρικό προσωπικό από το να πηγαίνει στις χώρες αυτές για να ενισχύσει τον αγώνα κατά του Έμπολα», πρόσθεσε ο Ομπάμα και επισήμανε πως μόνο δύο άνθρωποι έχουν προσβληθεί από τον ιό σε αμερικανικό έδαφος, οι δύο νοσηλεύτριες που φρόντισαν τον ασθενή που απεβίωσε από την ασθένεια, οι οποίες όπως είπε είναι καλά στην υγεία τους και είχε την ευκαιρία να συνομιλήσει μαζί τους.</p>



Πηγή : eReportaz