Η κατανάλωση αλκοόλ σε συνδυασμό με τα αντιισταμινικά φάρμακα που έπαιρνε λόγω αλλεργίας, ήταν τα αίτια που σύμφωνα με τη νεκροψία, οδήγησαν την άτυχη 17χρονη μαθήτρια από την Ημαθία να πέσει από μπαλκόνι ξενοδοχείου. 

Όπως αναφέρει η ιταλική εφημερίδα, Corriere della Sera, η άτυχη κοπέλα που έπεσε από το μπαλκόνι του ξενοδοχείου που διέμενε στη διάρκεια σχολικής εκδρομής στη Ρώμη, πριν από δύο εβδομάδες, το βράδυ του δυστυχήματος είχε καταναλώσει αλκοόλ, ενώ έπαιρνε φάρμακα.  

Η εφημερίδα επισημαίνει ακόμα ότι οι έρευνες για την υπόθεση αποσαφήνισαν ότι δεν πρόκειται για αυτοκτονία. 

Στο άρθρο με τίτλο «Η τελευταία επιθυμία της Αναστασίας: Μαμά, θέλω να σώσω ζωές» ο δημοσιογράφος Ρινάλντο Φρινιάνι αναφέρει ότι «η καρδιά της κοπέλας χτυπά στο στήθος μιας νεαρής Ιταλίδας που έχει ακριβώς την ίδια ηλικία και ζει στη Ρώμη».

Σε μια άλλη νεαρή γυναίκα, επίσης στην ιταλική πρωτεύουσα, μεταμοσχεύθηκε το ήπαρ, «μετά από τέσσερις άλλες αποτυχημένες προσπάθειες», και στην τρίτη κοπέλα μπόρεσε να μεταμοσχευθεί ένα από τα νεφρά: «Η ζωή της άλλαξε εντυπωσιακά, επιτρέποντάς της να αποφύγει την υποχρεωτική αιμοκάθαρση».

Το δεύτερο νεφρό, τέλος, μεταμοσχεύθηκε σε μια νεαρή ασθενή από την ευρύτερη περιοχή της Μπολόνια, στην περιφέρεια Εμίλια Ρομάνα.

Υπενθυμίζεται ότι η 17χρονη Αναστασία πριν δύο εβδομάδες είχε υποστεί σοβαρό εγκεφαλικό τραύμα, όταν έπεσε από μπαλκόνι ξενοδοχείου στη Ρώμη, την τελευταία ημέρα σχολικής εκδρομής. 

Η 17χρονη νοσηλεύθηκε επί μία εβδομάδα στο δημόσιο νοσοκομείο της Ρώμης «Τραυματολογικό Κέντρο C.t.o.» με τους γονείς της στο πλευρό της. Δυστυχώς, εξαιτίας των εγκεφαλικών τραυμάτων, και παρά τις δύο επεμβάσεις με τις οποίες οι γιατροί προσπάθησαν να την κρατήσουν στη ζωή, η νεαρή κοπέλα κατέληξε την περασμένη Πέμπτη. 

Μετά το θάνατό της, οι γονείς της βρήκαν τη δύναμη να δώσουν την αναγκαία συγκατάθεση στη δωρεά των οργάνων. Όπως αναφέρει και η ιταλική εφημερίδα, στην Αναστασία άρεσε πολύ το έργο «Επτά ψυχές» του Ιταλού σκηνοθέτη Γκαμπριέλε Μουτσίνο, με πρωταγωνιστή τον Γουίλ Σμιθ, το οποίο πραγματεύεται ακριβώς το θέμα της δωρεάς των σωματικών οργάνων. Οι γονείς της το γνώριζαν και η θετική τους απόφαση επηρεάσθηκε και από αυτήν τη σημαντική λεπτομέρεια.

«Για εμάς ήταν μια ιδιαίτερα σημαντική απόφαση και πράξη» δήλωσε σχετικά ο Μαουρίτσιο Βαλέρι, συντονιστής του Κέντρου Μεταμοσχεύσεων της ευρύτερης περιοχής της Ρώμης. «Μια απόφαση που όλοι ελπίζουν ότι θα λειτουργήσει ως θετικό παράδειγμα έμπρακτης αλληλεγγύης στην Ιταλία και όχι μόνο», πρόσθεσε. 

Σημειώνεται ότι οι υπεύθυνοι του νοσοκομείου C.t.o., θέλησαν να εκφράσουν την ευγνωμοσύνη τους προς την οικογένεια, με μια ειδική, αναλυτική επιστολή τους.
