Όσοι μένουν σε περιοχή που έχει αυξημένη ηχορύπανση από αυτοκίνητα, αεροπλάνα και τρένα έχουν αυξημένες πιθανότητες να διαθέτουν «σαμπρέλα» γύρω από τη μέση τους λόγω παραπανίσιων κιλών, σύμφωνα με μια νέα σουηδική επιστημονική έρευνα.

Οι ερευνητές, με επικεφαλής τον καθηγητή Γκόραν Περσάγκεν του Ινστιτούτου Περιβαλλοντικής Ιατρικής του ιατρικού Ινστιτούτου Καρολίνσκα του Πανεπιστημίου της Στοκχόλμης, που έκαναν τη σχετική δημοσίευση στο περιοδικό επαγγελματικής και περιβαλλοντικής ιατρικής «Occupational and Environmental Medicine», ανέλυσαν στοιχεία για πάνω από 5.000 ανθρώπους.

Από αυτούς σχεδόν δύο στους τρεις (62%) είχαν εκτεθεί συστηματικά σε θόρυβο από το δρόμο έντασης τουλάχιστον 45 ντεσιμπέλ, ένας στους πέντε περίπου σε παρόμοιο θόρυβο αεροπλάνων, ενώ ένας στους 20 σε θόρυβο τρένων ίδιας έντασης. Συνολικά, το 54% είχαν εκτεθεί σε μία πηγή θορύβου, το 15% σε δύο, ενώ το 2% και στις τρεις πηγές.

Η ανάλυση έδειξε ότι υπήρχε σχέση ανάμεσα στην ηχορύπανση από το δρόμο και στην περιφέρεια της μέσης, με μια αύξηση 0,21 εκατοστών για κάθε πέντε παραπάνω ντεσιμπέλ θορύβου, πράγμα που ίσχυε κυρίως για τις γυναίκες. Ο θόρυβος από τα οχήματα σχετιζόταν επίσης με μια αύξηση της αναλογίας περιφέρειας μέσης/γοφών κατά 0,16 εκατοστά για κάθε πέντε παραπάνω ντεσιμπέλ, πράγμα που ίσχυε κυρίως για τους άνδρες. Ακόμη μεγαλύτερη ήταν η συσχέτιση με τον θόρυβο των αεροπλάνων, που φάνηκε να έχει την μεγαλύτερη επίδραση στο «φούσκωμα» της «σαμπρέλας» γύρω από τη μέση.

Η επίπτωση ήταν σωρευτική. Έτσι, όσο περισσότερες πηγές ηχορύπανσης συνδυάζονταν, τόσο αύξανε ο κίνδυνος για παχυσαρκία στην κοιλιά και γύρω από τη μέση γενικότερα. Ο κίνδυνος για μεγαλύτερη περιφέρεια μέσης αύξανε από 25% για όσους εκτίθεντο σε μόνο μια πηγή θορύβου, σε σχεδόν 50% για όσους εκτίθεντο και στις τρεις πηγές (αυτοκίνητα, αεροπλάνα, τρένα). Από άποψη ηλικίας, η συσχέτιση βρέθηκε να ισχύει για άτομα άτομα κάτω των 60 ετών και όχι σε ηλικιωμένους.

Οι ερευνητές δήλωσαν ότι η ηχορύπανση προκαλεί στρες στον οργανισμό, αυξάνοντας την παραγωγή της ορμόνης κορτιζόλης, τα υψηλά επίπεδα της οποίας παίζουν ρόλο στην εναπόθεση λίπους κυρίως γύρω από την μέση. Επίσης ο θόρυβος επηρεάζει τις μεταβολικές και καρδιαγγειακές λειτουργίες, ιδίως εξαιτίας διαταραχής του ύπνου, πράγμα που επιδρά στην όρεξη.