Σε δίκη παραπέμπονται 12 άτομα που κατηγορούνται για εμπλοκή σε κύκλωμα εμπορίας ωαρίων και διακίνησης φαρμάκων εξωσωματικής γονιμοποίησης, με βούλευμα του Συμβουλίου Πλημμελειοδικών Θεσσαλονίκης. 

Οι κατηγορούμενοι θα βρεθούν στο εδώλιο του Τριμελούς Εφετείου Κακουργημάτων Θεσσαλονίκης, για την υπόθεση που αποκαλύφθηκε το 2013. Ανάμεσά τους είναι δύο καθηγητές Μαιευτικής - Γυναικολογίας του ΑΠΘ, όπως επίσης φαρμακοποιοί, εκπρόσωποι φαρμακευτικών εταιρειών κ.ά.

Οι 12 κατηγορούμενοι, σύμφωνα με πληροφορίες, αντιμετωπίζουν κατά περίπτωση κατηγορίες, όπως συμμετοχή σε εγκληματική οργάνωση και παραβίαση του νόμου για την υποβοηθούμενη αναπαραγωγή με πώληση ωαρίων με αντάλλαγμα.

Σύμφωνα με τα στοιχεία που έχουν δει το «φως» της δημοσιότητας, το κύκλωμα κατηγορείται ότι είχε στήσει «φάμπρικα» με αγορά φαρμάκων από την Ελλάδα, τα οποία πωλούνται πολύ ακριβά στο εξωτερικό και τα εξήγαγαν, μέσω άλλης εταιρείας, στη Βουλγαρία. 

Παράλληλα, φαίνεται ότι χορηγούσε αμοιβή έως 1.000 ευρώ σε αλλοδαπές γυναίκες, προερχόμενες από χώρες του ανατολικού μπλοκ, προκειμένου να αφαιρούν απ’ αυτές τα ωάρια, τα οποία, εν συνεχεία, διακινούσαν σε ενδιαφερόμενες γυναίκες από την Ελλάδα και το εξωτερικό που υποβάλλονταν σε θεραπείες υποβοηθούμενης αναπαραγωγής.

Από τα στοιχεία που αποκάλυψαν οι διωκτικές αρχές διαπιστώθηκε ότι στις γυναίκες χορηγούνταν φάρμακα - απομιμήσεις επώνυμων φαρμάκων, τα οποία νωρίτερα είχαν εισάγει από την Τουρκία.

Η υπόθεση εξιχνιάστηκε μετά από έρευνες περίπου έξι μηνών, από τη Δίωξη Οργανωμένου Εγκλήματος της Ασφάλειας Αττικής σε συνεργασία με το ΣΔΟΕ. 

Στο εξάμηνο αυτό, το κύκλωμα φέρεται να έκανε τζίρο από την παράνομη δράση του ύψους 20.000.000 ευρώ.
