Στο 5% από 3% ετησίως αυξάνεται από την 1η Νοεμβρίου το επιτόκιο της ρύθμισης των ληξιπρόθεσμων οφειλών όσων έχουν υπαχθεί στη ευνοϊκή διάταξη των 100 δόσεων, με αντίστοιχη αύξηση της μηνιαίας δόσης, σύμφωνα με εγκύκλιο του ΙΚΑ με την οποία τίθεται σε εφαρμογή η σχετική διάταξη του 3ου μνημονίου βάσει της οποίας το επιτόκιο για όλες τις εν ενεργεία ρυθμίσεις υπολογίζεται με βάση το ισχύον επιτόκιο αναφοράς για πράξεις αναχρηματοδότησης της Ευρωπαϊκής Κεντρικής Τράπεζας.

Δεδομένου ότι η επιταγή του μνημονίου αφορά όλες τις εν ενεργεία ρυθμίσεις, αναπροσαρμογές επιτοκίων θα υπάρξουν και στις ρυθμίσεις που προέβλεπαν επιτόκιο 8% (υποχωρεί στο 5%) καθώς και σε αυτές που το επιτόκιο ήταν 4,56%.

Από τις αλλαγές εξαιρούνται -υπό όρους όμως- οι κύριες οφειλές έως 5.000 ευρώ εφόσον ο οφειλέτης είναι φυσικό πρόσωπο.

Στοιχείο που στο εξής θα αλλάζει θα είναι και ο αριθμός των δόσεων, καθώς πλέον οι αρμόδιες υπηρεσίες θα έχουν το δικαίωμα να τις μειώσουν, εάν διαπιστωθεί ότι ο οφειλέτης έχει τη οικονομική δυνατότητα να εξοφλήσει γρηγορότερα.

<strong>Η εγκύκλιος</strong>

Ειδικότερα, το ΙΚΑ με εγκύκλιό του ενημερώνει πως από την 1η του επόμενου μήνα τίθεται σε εφαρμογή η διάταξη του 3ου Μνημονίου βάσει της οποίας το επιτόκιο για όλες τις εν ενεργεία ρυθμίσεις υπολογίζεται με βάση το ισχύον επιτόκιο αναφοράς για πράξεις αναχρηματοδότησης της Ευρωπαϊκής Κεντρικής Τράπεζας, το οποίο σήμερα διαμορφώνεται σε 5,05% ετησίως (0,421% μηνιαίως).

Συνεπώς, το επιτόκιο όσων είχαν υπαχθεί στην ευνοϊκή διάταξη των 100 δόσεων, από το 3% ετησίως (0,25% μηνιαίως) θα αυξηθεί στο 5% ετησίως, με αντίστοιχη αύξηση της μηνιαίας δόσης.

Εκτός από το επιτόκιο της ρύθμισης των 100 δόσεων, προσαρμογές γίνονται και σε αυτές των ρυθμίσεων που είχαν θεσπιστεί είτε το 2013 (ν. 4152) και υποχωρεί από το 8%, στο 5%, είτε το 2014 (ν. 4305), όπου η αναπροσαρμογή του επιτοκίου θα γίνει από το 4,56% που ήταν, στο 5,05% ετησίως.

Καθώς όλες οι αναπροσαρμογές θα τεθούν σε εφαρμογή από την 1η Νοεμβρίου και μετά, στις περιπτώσεις που η ρύθμιση είναι ακόμα ενεργή, το αρχικά υπολογισμένο επιτόκιο και οι υπόλοιπες ανεξόφλητες δόσεις της ρύθμισης θα αναπροσαρμοστούν αναλόγως του υπολοίπου που προκύπτει μετά την εφαρμογή του νέου επιτοκίου.

Να σημειωθεί ότι από τις αλλαγές εξαιρούνται οι κύριες οφειλές έως 5.000 ευρώ, καθώς βάσει του νόμου δεν επιβάλλεται μηνιαία προσαύξηση στη ρυθμισμένη οφειλή, εφόσον ο οφειλέτης είναι φυσικό πρόσωπο και προσκομίσει έως 14/10/2015 στοιχεία που να τεκμηριώνουν ότι:

* Το ποσό κύριας οφειλής που υπάγεται στις διατάξεις ρύθμισης του ν. 4321/2015 υπερβαίνει το 50% του δηλωθέντος ετήσιου ατομικού εισοδήματός του.

* Η ακίνητη περιουσία του, όπως αυτή προκύπτει από το έντυπο Ε9, δεν υπερβαίνει τα 150.000 ευρώ.

Στην ίδια εγκύκλιο τονίζεται ότι αναστέλλεται για διάστημα δύο ετών από τη δημοσίευση του νόμου 4336/2015 η προσκόμιση από τον οφειλέτη βεβαίωσης από ανεξάρτητο φορέα, η προσκόμιση δικαιολογητικών που να αποδεικνύουν την αδυναμία εξόφλησης και τη βιωσιμότητα του διακανονισμού, καθώς και η πιστοποίηση από ανεξάρτητο εκτιμητή και η παροχή εγγύησης ή εμπράγματων εξασφαλίσεων βιωσιμότητας του διακανονισμού, για την υπαγωγή σε καθεστώς ρύθμισης.

Η αναστολή καταλαμβάνει και τις ήδη χορηγηθείσες ρυθμίσεις ενώ τυχόν εγγυήσεις, διασφαλίσεις ή εμπράγματες ασφάλειες που έχουν παρασχεθεί κατ' εφαρμογή των τροποποιούμενων διατάξεων εξακολουθούν να ισχύουν.

Τέλος, το ΙΚΑ επισημαίνει ότι οι αρμόδιες υπηρεσίες για την έκδοση απόφασης υπαγωγής στη ρύθμιση έχουν το δικαίωμα να προβαίνουν σε μείωση του αριθμού των δόσεων της ρύθμισης, εάν μετά τον έλεγχο αποδεικνύεται η δυνατότητα εξόφλησης της οφειλής σε λιγότερες δόσεις από τις αρχικά χορηγηθείσες, αναμένεται όμως η έκδοση υπουργικής απόφασης.