Το ένα βήμα… προόδου μετά το άλλο γίνονται τον τελευταίο καιρό στην Ινδία, καθώς τη δήλωση του υπουργού Υγείας, Ghulam Nabi Azad, πως η ομοφυλοφιλία είναι κάτι «αφύσικο» και μια «ασθένεια» που επηρεάζει αρνητικά τη ζωή στην Ινδία, ήρθε να διαδεχτεί το σχέδιο της κυβέρνησης για δημιουργία ειδικών κέντρων για τη «θεραπεία» των ομοφυλόφιλων…

Τα παραπάνω ανακοίνωσε ο υπουργός Αθλητισμού και Νεολαίας στο κρατίδιο Γκόα της Ινδίας, Ramesh Tawadkar, ο οποίος, μάλιστα, δήλωσε για τους ομοφυλόφιλους πως «Θα τους κάνουμε ξανά φυσιολογικούς. Θα φτιάξουμε ένα κέντρο για αυτούς. Όπως είναι τα κέντρα των Ανώνυμων Αλκοολικών», ενώ πρόσθεσε πως «θα τους εκπαιδεύσουμε και θα τους δώσουμε και φάρμακα».

Σημειώνεται πως στα πλάνα της κυβέρνησης συμπεριλαμβάνονται και οι αμφιφυλόφιλοι αλλά και οι τρανσέξουαλ. 

Υπενθυμίζεται ότι πέρυσι η Ινδία επανέφερε σε ισχύ το άρθρο ενός νόμου… 153 ετών, το οποίο ορίζει πως οι σχέσεις μεταξύ ατόμων του ίδιου φύλου συνιστούν «αφύσικο αδίκημα» και τιμωρούνται με ποινή φυλάκισης 10 ετών…

Οι ευχές όλων μας είναι, αφού θεραπεύσουν την ομοφυλοφιλία, να περάσουν και στη θεραπεία της βλακείας…  
