Τρεις νεαροί, ηλικίας από 18 έως και 24 ετών, συνελήφθησαν κατηγορούμενοι για σεξουαλική κακοποίηση 17χρονης σε νοσοκομείο των Τιράνων. 

Σύμφωνα με την αστυνομία, δύο από τα αγόρια που συνελήφθησαν και η νεαρή κοπέλα ήταν μαζί σε νυχτερινό κέντρο διασκέδασης. Μετά τη κατανάλωση αλκοολούχων ποτών και άλλων απαγορευμένων ουσιών, η 17χρονη λιποθύμησε και οι δράστες τη μετέφεραν στο τμήμα επειγόντων περιστατικών του νοσοκομείου, όπου και την κακοποίησαν σεξουαλικά, καταγράφοντας τα «κατορθώματά» τους σε βίντεο! 

Το περιστατικό σημειώθηκε τον περασμένο Φεβρουάριο, όμως το ενοχοποιητικό βίντεο δημοσιεύθηκε από τους ίδιους τους δράστες πριν από πέντε ημέρες στο Youtube, το οποίο και το απέσυρε ύστερα από τέσσερις ώρες λόγω των απαράδεκτων σκηνών που περιείχε.

Το περιστατικό έχει προκαλέσει την έντονη αντίδραση της κοινής γνώμης καθώς το συμβάν σημειώθηκε σε ένα από τα πλέον γνωστά δημόσια νοσοκομεία της αλβανικής πρωτεύουσας, δημιουργώντας ερωτήματα σχετικά με την ασφάλεια στα νοσοκομεία της χώρας.
