Να συνεχίσουν την απεργία τους αποφάσισαν οι φαρμακοποιοί, καθώς απέβη άκαρπη η σημερινή τους συνάντηση με τον υπουργό, Υγείας, Ανδρέα Ξανθό.

Μετά τη συνάντηση, ο υπουργός Υγείας δήλωσε ότι συνεχίζεται η διαπραγμάτευση με τους Θεσμούς για τη σύνταξη της Κοινής Υπουργικής Απόφασης (ΚΥΑ) που θα αφορά στο ιδιοκτησιακό καθεστώς των φαρμακείων.

Ανέφερε επίσης ότι το υπουργείο καταβάλλει κάθε δυνατή προσπάθεια, ώστε να βρεθούν ασφαλιστικές δικλίδες, οι οποίες θα αποτρέψουν ενδεχόμενες αρνητικές επιπτώσεις στη λειτουργία της φαρμακευτικής αγοράς, στην πρόσβαση των πολιτών στο φάρμακο και στην προστασία της δημόσιας υγείας.

Από την πλευρά του, ο κ. Λουράντος, πρόεδρος του ΠΦΣ, αποκάλυψε ότι ο υπουργός Υγείας δήλωσε άγνοια για την τελική διατύπωση της Υπουργικής Απόφασης. Ακόμη σημείωσε ότι η απεργιακή κινητοποίηση συνεχίζεται με ακόμη μεγαλύτερη ένταση καθώς αφορά το «αύριο των φαρμακείων».

Σημειώνεται ότι οι φαρμακοποιοί αντιδρούν στην αλλαγή του εργασιακού καθεστώτος που επέρχεται με το πολυνομοσχέδιο που ψηφίστηκε στη Βουλή, και έχουν τονίσει πως θα συνεχίσουν με τις επαναλαμβανόμενες 24ωρες απεργιακές κινητοποιήσεις τους.

Ειδικότερα, οι φαρμακοποιοί αντιδρούν στο σχέδιο που θα δίνει τη δυνατότητα ίδρυσης φαρμακείου σε μη φαρμακοποιούς με πλειοψηφικό πακέτο μετοχών, συμμετοχή φαρμακοποιού στο μετοχικό κεφάλαιο και μέγιστο αριθμό πέντε αδειών ανά επιχειρηματία.