Γεννημένος στο Μπανγκλαντές, ο <strong>φωτορεπόρτερ GMB Akash</strong> έχει τιμηθεί με περισσότερα από 100 διεθνή βραβεία για την αποφασιστικότητά του να δείξει την ομορφιά του ανθρώπινου πνεύματος, να δώσει φωνή σε όσους δεν έχουν φωνή και να συμβάλλει ώστε η φωνή τους να ακουστεί σε όλον τον κόσμο.

Ανάμεσα στις ιστορίες που αφηγούνται οι <strong>150 φωτογραφίες</strong> του Akash και <strong>θα φιλοξενηθούν στο Μουσείο Μπενάκη</strong> (κεντρικό κτήριο) με τίτλο <strong>«ΓΙΑΤΙ; Παιδιά στους δρόμους της γης»</strong> είναι και αυτή του Αμίρ και της οικογένειάς του οι οποίοι στο δρόμο για την Ελλάδα, έχασαν όλα τα υπάρχοντά τους, μιας νεαρής Αφγανής μητέρας με τέσσερα παιδιά που περίμεναν τρεις νύχτες στο βενζινάδικο της Ειδομένης, της γιαγιάς Φατίμα η οικογένεια της οποίας περπάτησε 20 χιλιόμετρα, πετώντας στη διαδρομή όλα τα ζεστά ρούχα που μετέφερε, προκειμένου να έχει λιγότερο βάρος και μιας μικρής από τη Συρία που, μετά το επικίνδυνο, τραυματικό θαλάσσιο πέρασμα μέσα σε μια μισοβυθισμένη λαστιχένια βάρκα, έχει πάψει πια να επικοινωνεί με το περιβάλλον.

Ο φωτογράφος σημειώνει για τη δουλειά του: «Ως φωτογράφος νιώθω ότι είναι καθήκον μου να δείξω στον κόσμο τις αθέατες πτυχές της πραγματικότητας και να φωτίσω όσα οι περισσότεροι από εμάς δεν θα δούμε ποτέ με ίδια μας τα μάτια. Θέλω να δείξω όλα εκείνα που, απλώς, ‘δεν θα έπρεπε να συμβαίνουν».

<strong>Σκοπός της έκθεσης είναι να αφυπνίσει τον θεατή στις τεράστιες προκλήσεις που αντιμετωπίζουν παιδιά τα οποία αναγκάζονται να μεταναστεύσουν</strong>, αναζητώντας ασφάλεια κι ελπίδα και να υπερασπίσει το αναφαίρετο δικαίωμά τους να ζήσουν μια αξιοπρεπή ζωή, μέσα σε έναν κόσμο που θα αναγνωρίζει και θα σέβεται τα δικαιώματα και τις ανάγκες τους.

Η παρούσα έκθεση είναι επίσης <strong>μια ιστορία φιλίας ανάμεσα σε ανθρώπους που επιθυμούν να αναδείξουν το «ανείπωτο» και να αποδώσουν φόρο τιμής στην ανίκητη φύση του ανθρώπινου πνεύματος</strong>.

<strong>Τα εγκαίνια θα πραγματοποιήσει την Τρίτη 19 Απριλίου στις 20:00, ο Πρόεδρος της Δημοκρατίας Προκόπης Παυλόπουλος.</strong>