Η μεσογειακή διατροφή μπορεί να μειώσει τον κίνδυνο εμφράγματος ή εγκεφαλικού στον ίδιο βαθμό με τις στατίνες, σύμφωνα με βρετανούς ερευνητές. Οι γιατροί θεωρούν το μεσογειακό τρόπο διατροφής δυνητικά εξίσου αποτελεσματικό με την εν λόγω ευρέως συνταγογραφούμενη κατηγορία φαρμάκων και θεωρούν ότι θα έπρεπε να μειωθεί η εξάρτηση πολλών ανθρώπων από τις στατίνες.

Οι επιστήμονες, που έκαναν σχετική δημοσίευση στο ιατρικό περιοδικό «Prescriber», σύμφωνα με τη Guardian, θεωρούν ότι η μεσογειακή διατροφή, σε συνδυασμό με σωματική άσκηση και διακοπή του καπνίσματος, μπορεί κάλλιστα να αντικαταστήσει την ανάγκη για θεραπεία με στατίνες. Υποστηρίζουν επίσης ότι οι γιατροί πρέπει να ενημερώνουν τους ασθενείς τους για τα υπέρ και τα κατά των στατινών και να αποφασίζουν οι τελευταίοι αν θα πάρουν αυτά τα φάρμακα.

Πολλά εκατομμύρια άνθρωποι σε όλο τον κόσμο παίρνουν τακτικά στατίνες, οι οποίες μειώνουν τη χοληστερόλη και, κατ” επέκταση, τον καρδιαγγειακό κίνδυνο. Σύμφωνα με μια νέα καρδιολογική φόρμουλα, όποιος άνθρωπος εκτιμάται ότι αντιμετωπίζει κίνδυνο 10% να πάθει έμφραγμα ή εγκεφαλικό μέσα στην επόμενη δεκαετία (με βάση μια σειρά από παράγοντες κινδύνου), θα πρέπει να πάρει στατίνες, ενώ παλιότερα το «κατώφλι» για τη χορήγησή τους ήταν 20%.

Οι βρετανοί επιστήμονες αντιτείνουν ότι το 80% των καρδιοπαθειών προκαλείται από το στιλ ζωής (ανθυγιεινή διατροφή, έλλειψη σωματικής άσκησης, κάπνισμα κ.α.), συνεπώς ο σχετικός κίνδυνος θα μπορούσε να μειωθεί χωρίς φάρμακα, αλλά μόνο με εγκατάλειψη των κακών συνηθειών.

Οι ερευνητές επισημαίνουν ότι μόνο ένα περιορισμένο ποσοστών ασθενών ωφελούνται πραγματικά από τις στατίνες, οι οποίες επιπλέον μπορούν να προκαλέσουν παρενέργειες, όπως μυικούς πόνους (στο 5% έως 10% όσων τις παίρνουν), καθώς και διαβήτη (στο 1%). Όπως αναφέρουν, αν και οι στατίνες μπορούν να προστατεύσουν έναν άνθρωπο στους 40 να μην ξαναπάθει δεύτερο έμφραγμα ή εγκεφαλικό, πολύ λιγότεροι αναλογικά άνθρωποι (μεταξύ ένας στους 50 και ένας στους 200), που είναι σχετικά υγιείς και δεν έχουν πάθει ποτέ καρδιαγγειακό επεισόδιο, ζουν περισσότερο χάρη στα συγκεκριμένα φάρμακα